title: Απόφαση του προεδρείου του Ευρωπαϊκού Κοινοβουλίου, της 26ης Οκτωβρίου 2015, που τροποποιεί τα μέτρα εφαρμογής του καθεστώτος των βουλευτών του Ευρωπαϊκού Κοινοβουλίου

text:
               28.11.2015

               EL

               Επίσημη Εφημερίδα της Ευρωπαϊκής Ένωσης

               C 397/2

         ΑΠΌΦΑΣΗ ΤΟΥ ΠΡΟΕΔΡΕΊΟΥ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 26ης Οκτωβρίου 2015
   που τροποποιεί τα μέτρα εφαρμογής του καθεστώτος των βουλευτών του Ευρωπαϊκού Κοινοβουλίου
   (2015/C 397/03)
   ΤΟ ΠΡΟΕΔΡΕΙΟ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 223 παράγραφος 2,
   Έχοντας υπόψη το καθεστώς των βουλευτών του Ευρωπαϊκού Κοινοβουλίου (1) («το καθεστώς»),
   Έχοντας υπόψη τα άρθρα 10 και 25 του κανονισμού του Ευρωπαϊκού Κοινοβουλίου,
   Λαμβάνοντας υπόψη ότι:

               (1)

               Με βάση την εμπειρία που αποκτήθηκε κατά την εφαρμογή των κανόνων για τους διαπιστευμένους και τοπικούς βοηθούς κατά τη διάρκεια της έβδομης κοινοβουλευτικής περιόδου, απαιτείται μια σειρά από αλλαγές στα μέτρα εφαρμογής του καθεστώτος των βουλευτών του Ευρωπαϊκού Κοινοβουλίου (2) («τα μέτρα εφαρμογής»). Κύριος στόχος των αλλαγών αυτών είναι να αποσαφηνιστούν ορισμένοι κανόνες, να αντιμετωπισθούν ανεπάρκειες που κατέστησαν εμφανείς κατά την εφαρμογή των εκτελεστικών μέτρων και να βελτιωθεί η διοίκηση.

               (2)

               Η ανάληψη των εξόδων βουλευτικής επικουρίας θα πρέπει να περιορίζεται στις δαπάνες που πραγματοποιήθηκαν κατά το διάστημα των 30 ημερών που προηγούνται της ημερομηνίας υποβολής της αίτησης ανάληψης εξόδων στην αρμόδια υπηρεσία του Κοινοβουλίου. Αυτό θα επιτρέψει να απορρίπτονται οι αιτήσεις που έχουν υποβληθεί με τόσο μεγάλη καθυστέρηση ώστε να μην είναι δυνατόν να διαπιστωθεί κατά πόσον οι δηλωθείσες υπηρεσίες πράγματι παρασχέθηκαν και αν τηρήθηκε η εθνική κοινωνική και εργατική νομοθεσία.

               (3)

               Το μέγιστο ποσό που αναλαμβάνεται για βουλευτική επικουρία παρέμεινε αμετάβλητο από το 2011, παρά την αύξηση των εξουσιών του Ευρωπαϊκού Κοινοβουλίου. Το ποσό αυτό θα πρέπει, επομένως, να αυξηθεί κατά 1 500 ευρώ σε 22 879 ευρώ μηνιαίως. Στο ψήφισμα του Κοινοβουλίου της 29ης Απριλίου 2015 σχετικά με τις προβλέψεις εσόδων και δαπανών του Κοινοβουλίου για το οικονομικό έτος 2016, υπάρχει πρόβλεψη για τις πιστώσεις που απαιτούνται για την αύξηση αυτή.

               (4)

               Η αρχή της διαφάνειας κατοχυρώνεται στο άρθρο 15 της Συνθήκης για τη λειτουργία της Ευρωπαϊκής Ένωσης και η σημασία της έχει υπογραμμιστεί, μεταξύ άλλων, από τον Ευρωπαίο Διαμεσολαβητή σε επιστολή του της 30ής Σεπτεμβρίου 2002 προς τον πρόεδρο της Επιτροπής. Υπό το πρίσμα της εν λόγω αρχής, θα πρέπει να δημοσιεύονται, καθ' όλη τη διάρκεια της σύμβασής τους, πλήρη στοιχεία ως προς τα ονόματα των ασκουμένων, καθώς και τα ονόματα και τις εταιρικές επωνυμίες των παρόχων υπηρεσιών και των εντολοδόχων πληρωμών τους οποίους αφορά η ανάληψη των εξόδων βουλευτικής επικουρίας.

               (5)

               Στο προαναφερθέν ψήφισμά του της 29ης Απριλίου 2015, το Κοινοβούλιο ζητεί μια καλύτερη ισορροπία μεταξύ διαπιστευμένων κοινοβουλευτικών βοηθών και τοπικών βοηθών. Για τον σκοπό αυτό, το 25 % του κονδυλίου βουλευτικής επικουρίας θα πρέπει να προορίζεται για τις αμοιβές των διαπιστευμένων κοινοβουλευτικών βοηθών ενώ οι δαπάνες για τοπικούς βοηθούς, παρόχους υπηρεσιών και εντολοδόχους πληρωμών θα πρέπει, κατά συνέπεια, να καθορίζονται κατ' ανώτατο όριο στο 75 % του κονδυλίου.

               (6)

               Οι μισθοί και οι αμοιβές των τοπικών βοηθών θα πρέπει να υπόκεινται σε ανώτατα όρια σύμφωνα με τις αρχές που περιλαμβάνονται στις συστάσεις που διατύπωσε η προσωρινή ομάδα αξιολόγησης σχετικά με την εφαρμογή των καθεστώτων των βουλευτών και των βοηθών και την εμπειρία από την εφαρμογή των εν λόγω συστάσεων από το 2012, προκειμένου να περιοριστεί ο κίνδυνος υπερβολικής απόκλισης των αμοιβών από τις αντίστοιχες μέσες αμοιβές που καταβάλλονται στα κράτη μέλη, ανεξάρτητα από τα επιτελούμενα καθήκοντα. Τα ανώτατα όρια ως προς τις αμοιβές θα πρέπει να καθορίζονται για κάθε κράτος μέλος σε συνάρτηση με τις μέσες ετήσιες ακαθάριστες αποδοχές που έχει καταγράψει η Eurostat για το οικείο κράτος μέλος, πολλαπλασιαζόμενες επί τρία. Τα ανώτατα όρια που υπολογίζονται με αυτό τον τρόπο δεν θα πρέπει, ωστόσο, να είναι χαμηλότερα από τον βασικό μισθό διαπιστευμένου κοινοβουλευτικού βοηθού στον βαθμό 6 ούτε υψηλότερα από τον βασικό μισθό διαπιστευμένου κοινοβουλευτικού βοηθού στον βαθμό 19. Το προεδρείο θα πρέπει να έχει τη δυνατότητα να αναπροσαρμόζει τα ανώτατα όρια αναφοράς, τα οποία θα πρέπει να δημοσιεύονται στον δικτυακό τόπο του Κοινοβουλίου.

               (7)

               Η αμοιβή των εντολοδόχων πληρωμών θα πρέπει να ρυθμίζεται με τον καθορισμό της σε επίπεδο όχι μεγαλύτερο του 10 % των ποσών για την καταβολή των οποίων είναι υπεύθυνος ο εντολοδόχος και δεν μπορεί να υπερβαίνει συνολικά το 4 % των κονδυλίων που διατίθενται για έξοδα βουλευτικής επικουρίας.

               (8)

               Με βάση την κτηθείσα εμπειρία, πρέπει να προσδιορίζονται η φύση και το περιεχόμενο των εγγράφων που θα πρέπει να προσκομίζονται κατά την υποβολή αίτησης για την ανάληψη του κόστους των συμβάσεων απασχόλησης των τοπικών βοηθών. Ειδικότερα, θα πρέπει να παρέχεται στην αρμόδια υπηρεσία του Κοινοβουλίου λεπτομερής περιγραφή καθηκόντων, λεπτομερής ένδειξη του τόπου εκτέλεσης της σύμβασης, επικυρωμένο αντίγραφο του εγγράφου ταυτότητας, απόδειξη του τόπου κατοικίας, απόδειξη των επαγγελματικών προσόντων και της επαγγελματικής πείρας και δήλωση ότι δεν υφίσταται σύγκρουση συμφερόντων.

               (9)

               Κατά την ετήσια λογιστική τακτοποίηση των δαπανών για τους τοπικούς βοηθούς που καλύπτονται από σύμβαση εργασίας, οι εντολοδόχοι πληρωμών είναι αυτοί που θα πρέπει να προσκομίζουν έγγραφα όπως αποδεικτικό υπαγωγής σε σύστημα κοινωνικής ασφάλισης ή ασφαλιστικής κάλυψης έναντι ατυχήματος. Οι βουλευτές εξαρτώνται, κατά κανόνα, από τις εθνικές αρχές για την έκδοση των εγγράφων αυτών και οι αρχές αυτές συχνά αδυνατούν να τα εκδώσουν εντός των προθεσμιών που ισχύουν επί του παρόντος.

               (10)

               Με βάση την κτηθείσα εμπειρία, ορισμένες απαιτήσεις που ισχύουν για τους τοπικούς βοηθούς στο πλαίσιο της σύμβασης εργασίας, και συγκεκριμένα οι απαιτήσεις όσον αφορά την απόσταση μεταξύ τόπου κατοικίας και τόπου εργασίας, την εκτέλεση εξωτερικών δραστηριοτήτων και την υποψηφιότητα σε εκλογές, χρήζουν αποσαφήνισης.

               (11)

               Θα πρέπει να οριστεί ειδική διαδικασία με βάση τις αρχές που ισχύουν για τις δημόσιες συμβάσεις που θεσπίζονται στον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (3) για την ανάληψη του κόστους υπηρεσιών αξίας άνω των 500 ευρώ. Στις περιπτώσεις αυτές, οι αιτήσεις ανάληψης εξόδων πρέπει να συνοδεύονται από κοστολόγιο και σχέδιο σύμβασης που θα ορίζει με σαφήνεια τη φύση των υπηρεσιών που θα παρέχονται. Επιπλέον, όταν πρόκειται για υπηρεσίες άνω των 60 000 ευρώ, θα πρέπει να καταδεικνύεται ότι έχει επιλεγεί η πλέον συμφέρουσα οικονομικώς προσφορά μεταξύ τουλάχιστον τριών προσφορών.

               (12)

               Οι διατάξεις για τη σύγκρουση συμφερόντων θα πρέπει να τροποποιηθούν προκειμένου να καθίσταται σαφής η απαγόρευση χρηματοδότησης πολιτικών δραστηριοτήτων ή κάλυψης προσωπικών εξόδων.

               (13)

               Επιπλέον, καλό θα είναι να γίνουν ορισμένες τροποποιήσεις στο άρθρο 46 των μέτρων εφαρμογής σχετικά με τη λήξη του δικαιώματος στη μεταβατική αποζημίωση για τους βουλευτές που αναλαμβάνουν εντολή σε άλλο κοινοβούλιο ή δημόσιο αξίωμα, με βάση αφενός την εμπειρία που είχε αποκτηθεί στο τέλος της έβδομης κοινοβουλευτικής περιόδου και αφετέρου την ανάγκη τα μέτρα εφαρμογής να αποτυπώνουν πλήρως τους στόχους και το περιεχόμενο των συναφών διατάξεων του καθεστώτος, ιδίως το άρθρο 9 παράγραφος 2, και τα άρθρα 11 και 13, σύμφωνα με την αρχή της απαγόρευσης της συσσώρευσης πληρωμών από δημόσιους πόρους· κατά συνέπεια, τα ποσά που εισπράττει ένας βουλευτής κατά την άσκηση εντολής σε άλλο κοινοβούλιο ή δημόσιου αξιώματος, με εξαίρεση κάθε επιστροφή με βάση τις πραγματικές δαπάνες, θα αφαιρούνται από τη μεταβατική αποζημίωση του Ευρωπαϊκού Κοινοβουλίου, όπως προβλέπεται επί του παρόντος από το άρθρο 11 του καθεστώτος για την περίπτωση των παράλληλων μισθών. Το νέο αυτό καθεστώς, προκειμένου να καταστεί δυνατή η συνεπής εφαρμογή του, θα πρέπει να ισχύσει από την αρχή της τρέχουσας κοινοβουλευτικής περιόδου,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα μέτρα εφαρμογής τροποποιούνται ως εξής:

               1.

               Το άρθρο 33 τροποποιείται ως εξής:

                           α)

                           η παράγραφος 3 αντικαθίσταται από το ακόλουθο κείμενο:
                           «3.   Αναλαμβάνονται τα έξοδα που πραγματοποιήθηκαν στη διάρκεια της βουλευτικής εντολής. Μπορούν να αναληφθούν μόνο τα έξοδα που πραγματοποιήθηκαν κατ' ανώτατο όριο 30 ημέρες πριν από την υποβολή της αίτησης ανάληψης εξόδων σύμφωνα με το παρόν κεφάλαιο.»·

                           β)

                           η παράγραφος 4 αντικαθίσταται από το ακόλουθο κείμενο:
                           «4.   Το μέγιστο μηνιαίο ποσό των εξόδων που αναλαμβάνονται για όλους τους προσωπικούς συνεργάτες που αναφέρονται στο άρθρο 34 ορίζεται σε 22 879 ευρώ με ισχύ από 1ης Ιανουαρίου 2016.».

               2.

               Το άρθρο 34 τροποποιείται ως εξής:

                           α)

                           η παράγραφος 2 αντικαθίσταται από το ακόλουθο κείμενο:
                           «2.   Πλείονες βουλευτές μπορούν, με γραπτή συμφωνία, να συγκροτούν ομάδες για την από κοινού πρόσληψη ή χρήση των υπηρεσιών του ιδίου ή περισσοτέρων βοηθών όπως προβλέπει η παράγραφος 1. Στην περίπτωση αυτή, οι ενδιαφερόμενοι βουλευτές ορίζουν μεταξύ τους έναν ή περισσότερους βουλευτές εξουσιοδοτημένους να υπογράφουν σύμβαση ή να υποβάλλουν αίτηση πρόσληψης για λογαριασμό της ομάδας βουλευτών.
                           Οι βουλευτές υποβάλλουν στην αρμόδια υπηρεσία γραπτή δήλωση όπου καθορίζεται η κατανομή των αντίστοιχων συμμετοχών που αφαιρούνται από το ποσό που προβλέπει το άρθρο 33 παράγραφος 4.»·

                           β)

                           η παράγραφος 5 αντικαθίσταται από το ακόλουθο κείμενο:
                           «5.   Οι βουλευτές μπορούν επίσης να προσφεύγουν σε παρόχους υπηρεσιών που είναι φυσικά ή νομικά πρόσωπα για να χρησιμοποιούν περιστασιακές και σαφώς προσδιορισμένες υπηρεσίες που συνδέονται άμεσα με την άσκηση της βουλευτικής εντολής τους, υπό τους όρους που προβλέπει το παρόν κεφάλαιο.»·

                           γ)

                           οι παράγραφοι 7 και 8 αντικαθίστανται από το ακόλουθο κείμενο:
                           «7.   Το προεδρείο εγκρίνει κατάλογο των εξόδων που μπορούν να αναλαμβάνονται για τους σκοπούς της βουλευτικής επικουρίας.
                           8.   Τα ονόματα των βοηθών και των ασκουμένων, καθώς και τα ονόματα ή οι εταιρικές επωνυμίες των παρόχων υπηρεσιών και των εντολοδόχων πληρωμών δημοσιεύονται, καθ' όλη τη διάρκεια της σύμβασής τους, μαζί με το όνομα του βουλευτή ή των βουλευτών που επικουρούν, στον ιστότοπο του Ευρωπαϊκού Κοινοβουλίου.
                           Οι εν λόγω βοηθοί, ασκούμενοι, πάροχοι υπηρεσιών και εντολοδόχοι πληρωμών μπορούν, για δεόντως αιτιολογημένους λόγους προστασίας της ασφάλειάς τους, να ζητήσουν γραπτώς να μη δημοσιευτεί το όνομα ή η εταιρική επωνυμία τους στον ιστότοπο του Ευρωπαϊκού Κοινοβουλίου. Ο γενικός γραμματέας αποφασίζει εάν θα αποδεχτεί το συγκεκριμένο αίτημα.»·

                           δ)

                           προστίθενται οι ακόλουθες παράγραφοι:
                           «9.   Οι εν ισχύι συμβάσεις μεταξύ ενός βουλευτή και διαπιστευμένων βοηθών σε μια δεδομένη στιγμή δεν μπορεί να υπερβαίνουν τον αριθμό των τριών, ανεξαρτήτως της διάρκειας της εργασίας που προβλέπεται στις εν λόγω συμβάσεις. Το όριο αυτό μπορεί να αυξηθεί σε τέσσερις κατόπιν ρητής εξαίρεσης που παραχωρεί ο πρόεδρος του Κοινοβουλίου αφού η αρμόδια υπηρεσία ελέγξει ότι ο ενδιαφερόμενος βουλευτής διαθέτει επαρκείς χώρους γραφείων σύμφωνα με τους κανόνες χρησιμοποίησης των κτηρίων του Κοινοβουλίου, λαμβανομένου επίσης υπόψη του αριθμού των ασκουμένων.
                           10.   Τουλάχιστον το 25 % του ποσού που προβλέπεται στο άρθρο 33 παράγραφος 4 διατίθεται για την καταβολή των εξόδων που απορρέουν από τον τίτλο VII του καθεστώτος που εφαρμόζεται στο λοιπό προσωπικό της Ευρωπαϊκής Ένωσης. Κατά συνέπεια, κάθε κόστος σε σχέση με τα έξοδα βουλευτικής επικουρίας πλην αυτού που απορρέει από τον τίτλο VII του καθεστώτος που εφαρμόζεται στο λοιπό προσωπικό της Ευρωπαϊκής Ένωσης δεν μπορεί να υπερβαίνει συνολικά το 75 % του ποσού που προβλέπεται στο άρθρο 33 παράγραφος 4.
                           Επιπλέον, τα έξοδα για την παροχή υπηρεσιών του άρθρου 34 δεν μπορούν να υπερβαίνουν το 25 % του ποσού που προβλέπεται στο άρθρο 33 παράγραφος 4.
                           Τα όρια αυτά υπολογίζονται σε σωρευτική βάση ανά οικονομικό έτος των μηνιαίων δικαιωμάτων που προβλέπονται στο άρθρο 33 παράγραφος 4, αυξημένων κατ' αναλογία με τη μεταφορά του μη χρησιμοποιηθέντος υπολοίπου στο επόμενο οικονομικό έτος βάσει του άρθρου 33 παράγραφος 6.
                           11.   Το Κοινοβούλιο αναλαμβάνει τα έξοδα των τοπικών βοηθών, ήτοι τις ακαθάριστες αποδοχές ή αμοιβές προ ΦΠΑ μέχρι μηνιαίων ορίων τα οποία καθορίζονται από το Προεδρείο σύμφωνα με την παράγραφο 12. Τα όρια μπορούν να αναπροσαρμόζονται σε ετήσια βάση από το προεδρείο. Τα εφαρμοστέα όρια δημοσιεύονται στον ιστότοπο του Κοινοβουλίου.
                           12.   Τα όρια αντιστοιχούν στο τριπλάσιο του ποσού αναφοράς. Το ποσό αναφοράς είναι το ένα δωδέκατο του ποσού που δημοσιεύει η Eurostat ως μέση ετήσια ακαθάριστη αμοιβή των απασχολουμένων με πλήρη απασχόληση στο κράτος μέλος εκλογής του ενδιαφερόμενου βουλευτή.
                           Ωστόσο, τα ανώτατα όρια που υπολογίζονται με τον τρόπο αυτό δεν μπορεί να είναι κατώτερα από τον βασικό μισθό διαπιστευμένου κοινοβουλευτικού βοηθού στον βαθμό 6 ή ανώτερα από τον βασικό μισθό διαπιστευμένου κοινοβουλευτικού βοηθού στον βαθμό 19.
                           Τυχόν επίδομα αναλαμβάνεται μόνο μέχρι των προαναφερθέντων ανώτατων ορίων υπολογιζόμενων σε ετήσια βάση.
                           Τα όρια μειώνονται κατ' αναλογία όταν ο τοπικός βοηθός εργάζεται υπό καθεστώς μερικής απασχόλησης ή σε περίπτωση που ο τοπικός βοηθός δεν εργάζεται ολόκληρο μήνα.».

               3.

               Στο άρθρο 35, η παράγραφος 3 αντικαθίσταται από το ακόλουθο κείμενο:
               «3.   Οι βουλευτές συνάπτουν ατομική σύμβαση με εντολοδόχο πληρωμών της επιλογής τους ο οποίος πληροί την απαίτηση που ορίζεται στην παράγραφο 2.
               Τα έξοδα που προκύπτουν από τη χρήση των υπηρεσιών εντολοδόχου πληρωμών σύμφωνα με την παράγραφο 1, καλύπτονται από την αποζημίωση που προβλέπει το άρθρο 33 παράγραφος 4 και δεν υπόκεινται στα όρια του άρθρου 34 παράγραφος 10 όσον αφορά τις υπηρεσίες.
               Η προ ΦΠΑ αμοιβή του εντολοδόχου πληρωμών δεν μπορεί να υπερβαίνει το 10 % του μισθολογικού κόστους, της αμοιβής και των αποζημιώσεων των τοπικών βοηθών, των παρόχων υπηρεσιών και των ασκουμένων για την καταβολή των οποίων φέρει την ευθύνη, ούτε το 4 % του ποσού που προβλέπεται στο άρθρο 33 παράγραφος 4.
               Τα ανώτατα όρια της αμοιβής των εντολοδόχων πληρωμών επαληθεύονται σε σωρευτική βάση ανά ημερολογιακό έτος αναλογικά προς τη διάρκεια της σύμβασής τους.».

               4.

               Το άρθρο 38 αντικαθίσταται από το ακόλουθο κείμενο:
               «Άρθρο 38
               Έγγραφα που πρέπει να υποβληθούν στο πλαίσιο της σύμβασης εργασίας
               Οι αιτήσεις ανάληψης εξόδων για σύμβαση εργασίας περιέχουν:

                           α)

                           το πρωτότυπο της σύμβασης εργασίας που συνήψε ο βουλευτής με τον τοπικό βοηθό του·

                           β)

                           λεπτομερή περιγραφή καθηκόντων και ακριβή διεύθυνση εκτέλεσης της εργασίας·

                           γ)

                           αναλυτικό φύλλο υπολογισμού των μισθών, των εισφορών κοινωνικής ασφάλισης των εργοδοτών και των εργαζομένων και των λοιπών προβλέψιμων εξόδων που πρέπει να καταβληθούν ή να αναληφθούν κατά τη διάρκεια του ημερολογιακού έτους και κατά τη λήξη της σύμβασης, όπου λαμβάνονται υπόψη οι διατάξεις της εθνικής νομοθεσίας, συμπεριλαμβανομένων των διατάξεων που διέπουν τον ελάχιστο μισθό, και οι συμβατικές υποχρεώσεις, συμπεριλαμβανομένων των υποχρεώσεων για την ανάληψη τυχόν εξόδων αποστολής·

                           δ)

                           επικυρωμένο αντίγραφο έγκυρου εγγράφου ταυτότητας του τοπικού βοηθού·

                           ε)

                           αποδεικτικό έγγραφο του συνήθους τόπου διαμονής του τοπικού βοηθού·

                           στ)

                           αποδεικτικό έγγραφο των επαγγελματικών προσόντων και της επαγγελματικής πείρας του τοπικού βοηθού· και

                           ζ)

                           δήλωση, προσυπογεγραμμένη από τον βουλευτή, ότι ο τοπικός βοηθός, καθ' όλη τη διάρκεια της σύμβασής του, δεν θα αναλάβει, άμεσα ή έμμεσα, άλλες δεσμεύσεις —έστω και άνευ αποδοχών— έναντι οργάνωσης πολιτικού σκοπού όπως πολιτικό κόμμα, ίδρυμα, κίνημα ή κοινοβουλευτική πολιτική ομάδα, εάν οι δραστηριότητες αυτές είναι τέτοιες ώστε να παρεμποδίζεται η άσκηση των καθηκόντων του ως βοηθού ή να δημιουργείται σύγκρουση συμφερόντων.».

               5.

               Το άρθρο 39 αντικαθίσταται από το ακόλουθο κείμενο:
               «Άρθρο 39
               Λογιστική τακτοποίηση»·
               1.   Ο εντολοδόχος πληρωμών υποβάλλει στην αρμόδια υπηρεσία, το αργότερο έως τις 31 Μαρτίου του έτους που έπεται του οικονομικού έτους αναφοράς του Κοινοβουλίου, ιδίως για την τακτοποίηση των προκαταβολών που δόθηκαν, κατάσταση των εξόδων που πραγματοποιήθηκαν για μισθούς, φορολογικές κρατήσεις και εισφορές κοινωνικής ασφάλισης των εργοδοτών και των εργαζομένων και κάθε άλλου αναλαμβανόμενου εξόδου, για καθένα από τους απασχολούμενους βοηθούς. Επιπλέον, ο εντολοδόχος πληρωμών προσκομίζει αποδεικτικά όσον αφορά την υπαγωγή των τοπικών βοηθών σε σύστημα κοινωνικής ασφάλισης, στα οποία ως εργοδότης εμφαίνεται ο βουλευτής, και πιστοποιητικό ασφάλισης έναντι εργατικών ατυχημάτων εφόσον το απαιτεί η ισχύουσα εθνική νομοθεσία. Βεβαιώνει επίσης ότι έχουν εκπληρωθεί όλες οι υποχρεώσεις που προβλέπει η εφαρμοστέα εθνική νομοθεσία.
               Σε περίπτωση λήξης της σύμβασης μεταξύ του εντολοδόχου πληρωμών και του βουλευτή και μετά το πέρας της εντολής του βουλευτή, οι υποχρεώσεις αυτές εκπληρούνται εντός μέγιστης προθεσμίας τριών μηνών.
               Οι καταστάσεις που αναφέρονται στο πρώτο εδάφιο καταρτίζονται σύμφωνα με τις προδιαγραφές που καθορίζει το Κοινοβούλιο.
               2.   Μετά τον έλεγχο των καταστάσεων που προβλέπονται στην παράγραφο 1, αποστέλλεται από την αρμόδια υπηρεσία κοινοποίηση στον εντολοδόχο πληρωμών, με αντίγραφο στον βουλευτή, με την οποία διαπιστώνεται η κανονικότητα ή μη των πληρωμών που πραγματοποιήθηκαν και επισημαίνονται, κατά περίπτωση, τα δικαιολογητικά που λείπουν και πρέπει να προσκομιστούν.
               Σε περίπτωση που η κοινοποίηση διαπιστώνει τη μη κανονικότητα των πληρωμών, τα έγγραφα που απαιτούνται για την τακτοποίηση των πληρωμών υποβάλλονται στην αρμόδια υπηρεσία εντός προθεσμίας ενός μηνός από την ημερομηνία κοινοποίησης. Διαφορετικά, το Κοινοβούλιο εφαρμόζει τα άρθρα 67 και 68.».

               6.

               Παρεμβάλλεται το ακόλουθο άρθρο:
               «Άρθρο 39α
               Υποχρεώσεις στο πλαίσιο της σύμβασης εργασίας
               1.   Ο εντολοδόχος πληρωμών τηρεί, για το χρονικό διάστημα που ορίζει η εθνική νομοθεσία και επί τουλάχιστον ένα έτος από τη λήξη της σχετικής κοινοβουλευτικής περιόδου, βιβλιάριο καταστάσεων μισθοδοσίας το οποίο σημειώνει συγκεφαλαιωτικά τους καταβληθέντες μισθούς καθώς και τις φορολογικές κρατήσεις και τις εισφορές κοινωνικής ασφάλισης των εργοδοτών και των εργαζομένων. Εάν η σύμβαση με τον εντολοδόχο πληρωμών λήξει πριν από τη λήξη της εντολής του βουλευτή, επικυρωμένο αντίγραφο του βιβλιαρίου καταστάσεων μισθοδοσίας διαβιβάζεται χωρίς καθυστέρηση στον νέο εντολοδόχο πληρωμών της επιλογής του βουλευτή, κατά το άρθρο 35 παράγραφος 3.
               2.   Οι βοηθοί απέχουν από κάθε συμπεριφορά που έρχεται σε σύγκρουση με τα συμφέροντα του βουλευτή τον οποίον επικουρούν και με τα συμφέροντα του Κοινοβουλίου. Ενημερώνουν αμελλητί τον ενδιαφερόμενο βουλευτή για την πρόθεσή τους να ασκήσουν αμειβόμενη ή μη αμειβόμενη εξωτερική δραστηριότητα ή να θέσουν υποψηφιότητα σε εκλογές.
               Οι βοηθοί υποχρεούνται να διαμένουν σε απόσταση από τον τόπο εργασίας τους η οποία δεν τους εμποδίζει στην άσκηση των καθηκόντων τους.
               3.   Ο βουλευτής ενημερώνει αμελλητί την αρμόδια υπηρεσία για όλες τις αλλαγές που έχουν επέλθει στις σχέσεις εργασίας του και οι οποίες έχουν επίπτωση στα έξοδα βουλευτικής επικουρίας, καθώς και για την ενδεχόμενη πρόθεση βοηθών του να ασκήσουν εξωτερικές δραστηριότητες ή να θέσουν υποψηφιότητα σε εκλογές. Ο βουλευτής διασφαλίζει ότι οι εξωτερικές δραστηριότητες και η υποψηφιότητα σε εκλογές δεν επηρεάζουν τους βοηθούς στην εκτέλεση των καθηκόντων τους και δεν αντίκεινται στα οικονομικά συμφέροντα της Ένωσης. Η αρμόδια υπηρεσία μπορεί να ζητήσει αποδεικτικά για τον διακανονισμό που έχει γίνει προς τούτο με τους ενδιαφερόμενους βοηθούς.
               4.   Οι τοπικοί βοηθοί που προτίθενται να θέσουν υποψηφιότητα σε εκλογές ενεργούν σύμφωνα με τις εθνικές διατάξεις για τις προεκλογικές εκστρατείες. Τουλάχιστον κατά τη διάρκεια της επίσημης εκστρατείας, οι βοηθοί πρέπει να βρίσκονται σε ετήσια άδεια ή σε άδεια άνευ αποδοχών. Σε περίπτωση εκλογής τους, η ανάληψη εξόδων τους παύει, εκτός εάν μπορούν να αποδείξουν ότι η εντολή τους συνάδει με την εκτέλεση των καθηκόντων τους ως κοινοβουλευτικών βοηθών.
               5.   Η σύμβαση που συνάπτεται μεταξύ του βουλευτή και των βοηθών πρέπει να περιλαμβάνει τις υποχρεώσεις που ορίζονται στις παραγράφους 2 και 4.».

               7.

               Το άρθρο 41 αντικαθίσταται από το ακόλουθο κείμενο:
               «Άρθρο 41
               Έγγραφα που πρέπει να υποβληθούν στο πλαίσιο της σύμβασης παροχής υπηρεσιών
               1.   Με εξαίρεση περιστασιακές υπηρεσίες των οποίων το κόστος δεν υπερβαίνει τα 500 ευρώ συμπεριλαμβανομένου του ΦΠΑ, η αίτηση ανάληψης εξόδων πρέπει να υποβάλλεται πριν από τη σύναψη σύμβασης παροχής υπηρεσιών και να περιέχει υποχρεωτικά:

                           α)

                           το κοστολόγιο και το σχέδιο της σύμβασης την οποία ο βουλευτής προτίθεται να συνάψει με πάροχο υπηρεσιών και η οποία ορίζει σαφώς τη φύση των υπηρεσιών που θα παρέχονται·

                           β)

                           όταν πρόκειται για υπηρεσίες ποσού άνω των 60 000 ευρώ, συμπεριλαμβανομένου του ΦΠΑ, την αιτιολόγηση της επιλεγείσας προσφοράς, η οποία πρέπει να είναι η πλέον συμφέρουσα οικονομικώς μεταξύ τουλάχιστον τριών προσφορών που προέρχονται από εντελώς ανεξάρτητους παρόχους, όπου, πέραν της τιμής, λαμβάνονται υπόψη η ποιότητα της προσφοράς και κοινωνικές πτυχές· το όριο αυτό εφαρμόζεται σε σωρευτική βάση στην περίπτωση διαδοχικών συμβάσεων για παρόμοιες υπηρεσίες με τον ίδιο πάροχο·

                           γ)

                           όταν οι πάροχοι υπηρεσιών είναι νομικά πρόσωπα, αντίγραφο της εγγραφής τους στο εμπορικό μητρώο ή ισοδύναμο, καθώς και του ιδρυτικού καταστατικού, ή όταν οι πάροχοι υπηρεσιών είναι φυσικά πρόσωπα, τα έγγραφα που αναφέρονται στο άρθρο 38 στοιχεία δ) έως στ) και, πλην των περιπτώσεων περιστασιακών συμβάσεων, στο στοιχείο ζ)·

                           δ)

                           όταν οι πάροχοι υπηρεσιών είναι νομικά πρόσωπα, δήλωση απουσίας σύγκρουσης συμφερόντων που επιβεβαιώνει ότι ουδείς όσων παρεμβαίνουν στην παροχή υπηρεσιών είναι βοηθός κατά την έννοια του άρθρου 34 ούτε εμπίπτει στις κατηγορίες που αναφέρονται στο άρθρο 43 στοιχείο δ).

                     2.   Τα έξοδα για παροχή υπηρεσιών αναλαμβάνονται με την υποβολή, από τον βουλευτή προς την αρμόδια υπηρεσία, τιμολογίου ή εκκαθαριστικού σημειώματος αμοιβής που περιγράφει λεπτομερώς τις υπηρεσίες οι οποίες πράγματι παρασχέθηκαν, καθώς και αντιγράφου της σύμβασης που έχει συναφθεί με τον πάροχο υπηρεσιών. Το τιμολόγιο ή το εκκαθαριστικό σημείωμα συνοδεύεται από την επιβεβαίωση του βουλευτή ότι η υπηρεσία πράγματι παρασχέθηκε. Κατόπιν αιτήσεως της αρμόδιας υπηρεσίας, ο βουλευτής υποβάλλει επίσης τα βασικά δικαιολογητικά.
               Εφόσον οι παροχές απαλλάσσονται, εν μέρει ή πλήρως, του ΦΠΑ, η αρμόδια υπηρεσία μπορεί να ζητήσει από τον εντολοδόχο πληρωμών να επιβεβαιώσει τη νομική βάση της απαλλαγής.».

               8.

               Το άρθρο 43 τροποποιείται ως εξής:

                           α)

                           το στοιχείο α) αντικαθίσταται από το ακόλουθο κείμενο:

                                       «α)

                                       για τη χρηματοδότηση συμβάσεων που συνάπτονται με οργάνωση πολιτικού σκοπού όπως πολιτικό κόμμα, ίδρυμα, κίνημα ή κοινοβουλευτική πολιτική ομάδα·»·

                           β)

                           το στοιχείο δ) αντικαθίσταται από το ακόλουθο κείμενο:

                                       «δ)

                                       για τη χρηματοδότηση συμβάσεων που προβλέπουν την απασχόληση ή τη χρήση των υπηρεσιών των συζύγων των βουλευτών ή των συντρόφων τους, ή των γονέων, τέκνων και αδελφών τους και, εν γένει, σε όλες τις περιπτώσεις σύγκρουσης συμφερόντων όπως ορίζονται στο άρθρο 62 παράγραφος 1α.».

               9.

               Το άρθρο 46 τροποποιείται ως εξής:

                           α)

                           οι παράγραφοι 1, 2 και 3 αντικαθίστανται από το ακόλουθο κείμενο:
                           «1.   Οι πρώην βουλευτές δικαιούνται τη μεταβατική αποζημίωση. Όταν έχουν αναλάβει εντολή σε άλλο κοινοβούλιο ή ασκούν δημόσιο αξίωμα, ο μισθός τον οποίο εισπράττουν αφαιρείται από τη μεταβατική αποζημίωση.
                           2.   Το άρθρο 2 παράγραφος 3 εφαρμόζεται mutatis mutandis στη μεταβατική αποζημίωση.
                           3.   Για τους σκοπούς του παρόντος άρθρου, ως “άλλο κοινοβούλιο” νοείται κάθε κοινοβούλιο με νομοθετική αρμοδιότητα που έχει συγκροτηθεί σε κράτος μέλος.»·

                           β)

                           στην παράγραφο 4, η εισαγωγική πρόταση αντικαθίσταται από το ακόλουθο κείμενο:
                           «4.   Για τους σκοπούς του παρόντος άρθρου, ως “δημόσιο αξίωμα” νοούνται τα εξής:»·

                           γ)

                           στην παράγραφο 4, το στοιχείο γ) αντικαθίσταται από το ακόλουθο κείμενο:

                                       «γ)

                                       ανώτατος υπάλληλος στον οποίο έχει ανατεθεί δημόσια εξουσία, μόνιμοι υπάλληλοι ή μέλη θεσμικού οργάνου της Ένωσης.».

               10.

               Το άρθρο 48 παράγραφος 1 αντικαθίσταται από το ακόλουθο κείμενο:
               «1.   Προκειμένου να μπορεί να επωφεληθεί από τη μεταβατική αποζημίωση, ο πρώην βουλευτής υποβάλλει αίτηση στον γενικό γραμματέα, το αργότερο τρεις μήνες μετά τη λήξη της εντολής του, επισυνάπτοντας γραπτή δήλωση στην οποία δηλώνει κατά πόσον ασκεί κάποιο από τα αξιώματα που μνημονεύονται στο άρθρο 46.»·

               11.

               Στο άρθρο 61, η παράγραφος 1 αντικαθίσταται από το ακόλουθο κείμενο:
               «1.   Η υλοποίηση των παρόντων μέτρων εφαρμογής, όπως και κάθε αίτηση πληρωμής που υποβάλλεται δυνάμει των παρόντων μέτρων εφαρμογής, τηρεί τις διατάξεις του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (4) και του κατ' εξουσιοδότηση κανονισμού (ΕΕ) αριθ. 1268/2012 της Επιτροπής (5).

                  (4)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1)."

                  (5)  Κατ' εξουσιοδότηση κανονισμός (ΕΕ) αριθ. 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (ΕΕ L 362 της 31.12.2012, σ. 1).»."

               12.

               Στο άρθρο 62 προστίθεται η ακόλουθη παράγραφος:
               «1α.   Όταν συμμετέχουν στην εκτέλεση του προϋπολογισμού, οι βουλευτές μεριμνούν ώστε τα συμφέροντά τους να μην έρχονται σε σύγκρουση με τα οικονομικά συμφέροντα της Ένωσης.
               Σύγκρουση συμφερόντων υπάρχει όταν η άσκηση των δραστηριοτήτων των βουλευτών επηρεάζεται αδικαιολόγητα για λόγους οικονομικούς, συναισθηματικούς, οικονομικού συμφέροντος ή για κάθε άλλο λόγο κοινότητας συμφερόντων με τον δικαιούχο.».

               13.

               Το άρθρο 78 αντικαθίσταται από το ακόλουθο κείμενο:
               «Άρθρο 78
               Μεταβατικό καθεστώς όσον αφορά τις συμβάσεις των τοπικών βοηθών και των εντολοδόχων πληρωμών
               1.   Οι διατάξεις των άρθρων 34 και 35, όπως τροποποιήθηκαν από την απόφαση του προεδρείου της 26ης Οκτωβρίου 2015, σχετικά με τον αριθμό των βοηθών και την αμοιβή των βοηθών και των εντολοδόχων πληρωμών δεν επηρεάζουν τις εν ισχύι συμβάσεις, υπό τον όρο ότι οι αιτήσεις ανάληψης εξόδων που απορρέουν από τις συμβάσεις αυτές έχουν υποβληθεί στην αρμόδια υπηρεσία πριν από τις 27 Οκτωβρίου 2015.
               2.   Οι συμβάσεις της παραγράφου 1 μπορούν να ανανεώνονται ή να τροποποιούνται μόνο σύμφωνα με τις διατάξεις του τίτλου Ι κεφάλαιο 5.».

         Άρθρο 2
   Η παρούσα απόφαση αρχίζει να ισχύει την επομένη της ημέρας δημοσίευσής της στην Επίσημη Εφημερίδα της Ευρωπαϊκής Ένωσης.
   Η παρούσα απόφαση εφαρμόζεται από την 1η Ιανουαρίου 2016, με εξαίρεση το άρθρο 1 παράγραφοι 9 και 10, που εφαρμόζονται από την 1η Ιουλίου 2014.

      (1)  Απόφαση 2005/684/ΕΚ, Ευρατόμ του Ευρωπαϊκού Κοινοβουλίου, της 28ης Σεπτεμβρίου 2005, για τη θέσπιση του καθεστώτος των βουλευτών του Ευρωπαϊκού Κοινοβουλίου (ΕΕ L 262 της 7.10.2005, σ. 1).

      (2)  Απόφαση του προεδρείου του Ευρωπαϊκού Κοινοβουλίου, της 19ης Μαΐου 2008 και 9ης Ιουλίου 2008, σχετικά με τα μέτρα εφαρμογής του καθεστώτος των βουλευτών του Ευρωπαϊκού Κοινοβουλίου (ΕΕ C 159 της 13.7.2009, σ. 1).

      (3)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).


title: Απόφαση του Συμβουλίου των Διοικητών, της 20ής Ιανουαρίου 2016, σχετικά με την τροποποίηση του εσωτερικού κανονισμού της Ευρωπαϊκής Τράπεζας Επενδύσεων ώστε να αντανακλά την ενδυνάμωση της διακυβέρνησης της ΕΤΕπ [2016/772]

text:
               18.5.2016

               EL

               Επίσημη Εφημερίδα της Ευρωπαϊκής Ένωσης

               L 127/55

         ΑΠΌΦΑΣΗ ΤΟΥ ΣΥΜΒΟΥΛΊΟΥ ΤΩΝ ΔΙΟΙΚΗΤΏΝ
   της 20ής Ιανουαρίου 2016
   σχετικά με την τροποποίηση του εσωτερικού κανονισμού της Ευρωπαϊκής Τράπεζας Επενδύσεων ώστε να αντανακλά την ενδυνάμωση της διακυβέρνησης της ΕΤΕπ [2016/772]
   ΤΟ ΣΥΜΒΟΥΛΙΟ ΤΩΝ ΔΙΟΙΚΗΤΩΝ ΤΗΣ ΕΥΡΩΠΑΪΚΗΣ ΤΡΑΠΕΖΑΣ ΕΠΕΝΔΥΣΕΩΝ,
   ΕΧΟΝΤΑΣ ΥΠΟΨΗ:

               (1)

               το άρθρο 7 παράγραφος 3 στοιχείο η) του καταστατικού, σύμφωνα με το οποίο το Συμβούλιο των Διοικητών εγκρίνει τον εσωτερικό κανονισμό της Τράπεζας,

               (2)

               το άρθρο 11 παράγραφος 1 του καταστατικού, σύμφωνα με το οποίο το Συμβούλιο των Διοικητών διορίζει μέλη της Διευθύνουσας Επιτροπής προτάσει του Διοικητικού Συμβουλίου, και

               (3)

               το άρθρο 11 παράγραφος 2 του καταστατικού, σύμφωνα με το οποίο το Συμβούλιο των Διοικητών, αποφασίζοντας με ειδική πλειοψηφία, δύναται να αποφασίσει να απαλλάξει μέλος της Διευθύνουσας Επιτροπής από τα καθήκοντά του,

         ΕΚΤΙΜΩΝΤΑΣ ΤΑ ΑΚΟΛΟΥΘΑ:
   Η Τράπεζα επιθυμεί να ενδυναμώσει τον ρόλο της Επιτροπής Δεοντολογίας και Κανονιστικής Συμμόρφωσης και να ενισχύσει τους εσωτερικούς της κανόνες σχετικά με τον διορισμό και την ενδεχόμενη αναστολή της άσκησης καθηκόντων μελών της Διευθύνουσας Επιτροπής της Τράπεζας.
   Ο ρόλος της Επιτροπής Δεοντολογίας και Κανονιστικής Συμμόρφωσης πρέπει να ενδυναμωθεί με την πρόβλεψη της δυνατότητάς της να γνωμοδοτεί επί παντός θέματος δεοντολογίας το οποίο αφορά μέλος της Διευθύνουσας Επιτροπής ή του Διοικητικού Συμβουλίου.
   Το Συμβούλιο των Διοικητών, το οποίο, σύμφωνα με το καταστατικό, είναι το όργανο που έχει την αρμοδιότητα να αποφασίζει για την απαλλαγή μελών της Διευθύνουσας Επιτροπής της Τράπεζας από τα καθήκοντά τους, δύναται επίσης να αποφασίζει την προσωρινή αναστολή άσκησης των καθηκόντων μέλους της Διευθύνουσας Επιτροπής.
   Η μεταβίβαση της εν λόγω αρμοδιότητας αναστολής της άσκησης των καθηκόντων μέλους της Διευθύνουσας Επιτροπής υπό ειδικές και καθορισμένες περιστάσεις και για περιορισμένη διάρκεια είναι επιθυμητή, προκειμένου να μπορεί η Τράπεζα να ανταποκρίνεται ταχέως σε εξαιρετικές καταστάσεις· ο προτεινόμενος μηχανισμός προβλέπει τη μεταβίβαση αυτής της αρμοδιότητας στον πρόεδρο της Τράπεζας με τη σύμφωνη γνώμη του προέδρου του Συμβουλίου των Διοικητών ή, στις περιπτώσεις που αφορούν τον πρόεδρο της Τράπεζας, στον πρόεδρο του Συμβουλίου των Διοικητών.
   Πριν από τη λήψη απόφασης περί αναστολής της άσκησης των καθηκόντων μέλους, θα ζητείται η γνώμη της Επιτροπής Δεοντολογίας και Κανονιστικής Συμμόρφωσης.
   Οι εφαρμοστέες σχετικές διαδικασίες καθορίζονται στο νέο άρθρο 23.β του εσωτερικού κανονισμού της Τράπεζας.
   Εντός του πλαισίου των ανωτέρω κανόνων, η θέσπιση πρόσθετων κανόνων εφαρμογής για τις διαδικασίες τόσο της αναστολής άσκησης καθηκόντων όσο και της απαλλαγής από τα καθήκοντα ανατίθεται στο Διοικητικό Συμβούλιο.
   Οι ανωτέρω κανόνες πρέπει να εγκριθούν από το Συμβούλιο των Διοικητών με ειδική πλειοψηφία, βάσει του άρθρου 11 παράγραφος 2 του καταστατικού.
   Για την επικούρηση του Συμβουλίου των Διοικητών της Τράπεζας κατά τη λήψη αποφάσεων διορισμού μελών της Διευθύνουσας Επιτροπής, συστήνεται ad hoc συμβουλευτική επιτροπή διορισμών με το καθήκον να παρέχει μη δεσμευτικές γνώμες.
   Για τη διευκόλυνση της λήψης αποφάσεων σχετικά με τους εν λόγω διορισμούς και λαμβανομένων υπόψη των πρόσφατων εξελίξεων όσον αφορά τις βέλτιστες τραπεζικές πρακτικές, πρέπει να εισαχθούν στον εσωτερικό κανονισμό της Τράπεζας ορισμένα κριτήρια τα οποία θα εφαρμόζονται στη λήψη αποφάσεων διορισμού.
   Απαιτούνται ορισμένες τεχνικές τροποποιήσεις του άρθρου 11 παράγραφος 3 του εσωτερικού κανονισμού, προκειμένου να διασφαλιστεί η ομαλή λειτουργία των διαφόρων επιτροπών που δημιουργούνται στους κόλπους του Διοικητικού Συμβουλίου, όπως η Επιτροπή Πολιτικής Κινδύνων,
   ΑΠΟΦΑΣΙΣΕ ΤΑ ΑΚΟΛΟΥΘΑ, με ειδική πλειοψηφία:

               1.

               Τροποποιούνται οι παράγραφοι 3 και 4 του άρθρου 11 του εσωτερικού κανονισμού της Τράπεζας και προστίθενται δύο νέα άρθρα 23.α και 23.β στον εσωτερικό κανονισμό της Τράπεζας, όπως αναφέρεται στο Έγγραφο 16/01.

               2.

               Ο τροποποιημένος εσωτερικός κανονισμός αρχίζει να ισχύει 120 ημέρες μετά την ημερομηνία εγκρίσεως της παρούσας απόφασης ή την 1η Σεπτεμβρίου 2016, εάν η ημερομηνία αυτή είναι μεταγενέστερη.

               3.

               Ο τροποποιημένος εσωτερικός κανονισμός δημοσιεύεται στην Επίσημη Εφημερίδα της Ευρωπαϊκής Ένωσης.

            Για το Συμβούλιο των Διοικητών

            Ο Πρόεδρος

         H-J. SCHELLING

            Ο Γραμματέας

         K. TRÖMEL

      ΠΑΡΑΡΤΗΜΑ
      Εσωτερικός κανονισμός της Ευρωπαϊκής Τράπεζας Επενδύσεων, όπως εγκρίθηκε στις 4 Δεκεμβρίου 1958 και τροποποιήθηκε στις 15 Ιανουαρίου 1973, στις 9 Ιανουαρίου 1981, στις 15 Φεβρουαρίου 1986, στις 6 Απριλίου 1995, στις 19 Ιουνίου 1995, στις 9 Ιουνίου 1997, στις 5 Ιουνίου 2000, στις 7 Μαρτίου 2002, την 1η Μαΐου 2004, στις 12 Μαΐου 2010, στις 25 Απριλίου 2012, στις 26 Απριλίου 2013 και στις 20 Ιανουαρίου 2016 από το Συμβούλιο των Διοικητών
      ΚΕΦΑΛΑΙΟ I

         ΟΙΚΟΝΟΜΙΚΟ ΕΤΟΣ

      Άρθρο 1
      Το οικονομικό έτος της Τράπεζας αρχίζει την 1η Ιανουαρίου και λήγει την 31η Δεκεμβρίου κάθε έτους.
      ΚΕΦΑΛΑΙΟ II

         ΣΥΜΒΟΥΛΙΟ ΤΩΝ ΔΙΟΙΚΗΤΩΝ

      Άρθρο 2
      1.   Το Συμβούλιο των Διοικητών συνέρχεται μετά από πρόσκληση του προέδρου του, με πρωτοβουλία αυτού του ιδίου ή ενός από τα μέλη του. Ο πρόεδρος της Τράπεζας μπορεί, με δική του πρωτοβουλία ή μετά από αίτηση του Διοικητικού Συμβουλίου, να ζητήσει από τον πρόεδρο του Συμβουλίου των Διοικητών να συγκαλέσει το Συμβούλιο.
      2.   Το Συμβούλιο των Διοικητών συνέρχεται σε ετήσια συνεδρίαση για να εξετάσει την ετήσια έκθεση και να ορίσει τις γενικές κατευθύνσεις της Τράπεζας.
      3.   Το Συμβούλιο των Διοικητών δύναται να αποφασίσει να εγκρίνει την ετήσια έκθεση, η οποία περιλαμβάνει τις οικονομικές καταστάσεις (ήτοι τον ισολογισμό, την κατάσταση αποτελεσμάτων χρήσης, την κατάσταση του Ειδικού Τμήματος, τις σημειώσεις επί των οικονομικών καταστάσεων, σε μη ενοποιημένη και ενοποιημένη βάση, και οποιοδήποτε άλλο έγγραφο θεωρείται αναγκαίο για την εκτίμηση της οικονομικής θέσης ή των αποτελεσμάτων της Τράπεζας), εκτός της ετήσιας συνεδριάσεως, μεταξύ άλλων και με έγγραφη διαδικασία.
      4.   Τα μέλη της Διευθύνουσας Επιτροπής μπορεί να προσκληθούν να μετέχουν στις συνεδριάσεις του Συμβουλίου των Διοικητών. Τα μέλη του Διοικητικού Συμβουλίου, της Διευθύνουσας Επιτροπής και της Ελεγκτικής Επιτροπής μετέχουν στην ετήσια συνεδρίαση του Συμβουλίου των Διοικητών.
      Άρθρο 3
      1.   Η σύγκληση των συνεδριάσεων του Συμβουλίου των Διοικητών πρέπει να γίνεται τουλάχιστον τριάντα ημέρες πριν από την ημερομηνία που ορίζεται για κάθε συνεδρίαση.
      2.   Τα μέλη του Συμβουλίου των Διοικητών πρέπει να έχουν στη διάθεσή τους την ημερήσια διάταξη και τα σχετικά έγγραφα τουλάχιστον είκοσι ημέρες πριν από τη συνεδρίαση.
      3.   Κάθε Διοικητής μπορεί να ζητήσει την αναγραφή θεμάτων στην ημερήσια διάταξη μιας συνεδριάσεως του Συμβουλίου, εφόσον κοινοποιεί την αίτησή του γραπτώς στον πρόεδρο του Συμβουλίου των Διοικητών τουλάχιστον δεκαπέντε ημέρες πριν από τη συνεδρίαση.
      4.   Οι χρονικές προθεσμίες που αναφέρονται στις προηγούμενες παραγράφους είναι δυνατόν να αρθούν, εάν όλα τα μέλη του Συμβουλίου συγκατατίθενται, ή, σε περιπτώσεις έκτακτης ανάγκης, από τον πρόεδρο του Συμβουλίου των Διοικητών κατόπιν αιτήματος του προέδρου της Τράπεζας.
      Άρθρο 4
      Οι αποφάσεις του Συμβουλίου των Διοικητών λαμβάνονται σύμφωνα με το άρθρο 8 του καταστατικού της Ευρωπαϊκής Τράπεζας Επενδύσεων (εφεξής «καταστατικό»).
      Άρθρο 5
      1.   Ο πρόεδρος του Συμβουλίου των Διοικητών και ο πρόεδρος του Διοικητικού Συμβουλίου μπορούν να θέτουν αποφάσεις σε ψηφοφορία διά γραπτής ή ηλεκτρονικής αλληλογραφίας.
      2.   Οι αποφάσεις θεωρούνται εγκριθείσες όταν η Γραμματεία του Συμβουλίου των Διοικητών έχει λάβει επαρκή αριθμό θετικών ψήφων.
      3.   Η ψηφοφορία διά γραπτής ή ηλεκτρονικής αλληλογραφίας, ενδεχομένως με σιωπηρή διαδικασία, είναι η κατά κανόνα χρησιμοποιούμενη διαδικασία για τον διορισμό των μελών του Διοικητικού Συμβουλίου, της Διευθύνουσας Επιτροπής και της Ελεγκτικής Επιτροπής.
      4.   Εκτός των περιπτώσεων στις οποίες απαιτείται ομοφωνία ή ειδική πλειοψηφία, το Συμβούλιο των Διοικητών μπορεί, κατόπιν σχετικής πρότασης του Διοικητικού Συμβουλίου, να λαμβάνει αποφάσεις με σιωπηρή διαδικασία. Απόφαση που λαμβάνεται με σιωπηρή διαδικασία θεωρείται εγκριθείσα μετά την παρέλευση έξι εβδομάδων από τη γνωστοποίησή της, εκτός εάν τα μισά από τα μέλη του Συμβουλίου των Διοικητών ή αριθμός μελών που αντιπροσωπεύει περισσότερο από το ήμισυ του αναληφθέντος κεφαλαίου έχουν δηλώσει ότι δεν συμφωνούν.
      Κάθε Διοικητής μπορεί να ζητήσει τη διακοπή της σιωπηρής διαδικασίας.
      Άρθρο 6
      Κάθε Διοικητής μπορεί να εξουσιοδοτηθεί γραπτώς από έναν μόνο συνάδελφό του να τον αντιπροσωπεύσει σε μια συνεδρίαση του Συμβουλίου των Διοικητών και να ψηφίσει αντ' αυτού.
      Άρθρο 7
      1.   Η προεδρία ασκείται εκ περιτροπής από κάθε μέλος του Συμβουλίου, κατά την εθιμοτυπική σειρά των κρατών μελών που έχει καθοριστεί από το Συμβούλιο της Ευρωπαϊκής Ένωσης.
      2.   Η θητεία ενός μέλους του Συμβουλίου ως προέδρου λήγει στο τέλος είτε της ημέρας της ετήσιας συνεδριάσεως είτε, εάν είναι μεταγενέστερη, της ημέρας έγκρισης των οικονομικών καταστάσεων του προηγούμενου οικονομικού έτους. Η θητεία του νέου προέδρου αρχίζει από την επόμενη ημέρα.
      Άρθρο 8
      Τηρούνται πρακτικά των συνεδριάσεων του Συμβουλίου των Διοικητών, τα οποία υπογράφονται από τον πρόεδρο και τον γραμματέα.
      Άρθρο 9
      Κάθε μέλος του Συμβουλίου των Διοικητών έχει το δικαίωμα να χρησιμοποιεί μια από τις επίσημες γλώσσες της Κοινότητας. Μπορεί να ζητήσει κάθε έγγραφο που εξετάζεται από το Συμβούλιο να είναι συντεταγμένο στη γλώσσα που προτιμά.
      Άρθρο 10
      Η αλληλογραφία που απευθύνεται στο Συμβούλιο των Διοικητών αποστέλλεται στη Γραμματεία του Συμβουλίου των Διοικητών, στην έδρα της Τράπεζας.
      ΚΕΦΑΛΑΙΟ III

         ΔΙΟΙΚΗΤΙΚΟ ΣΥΜΒΟΥΛΙΟ

      Άρθρο 11
      1.   Το Διοικητικό Συμβούλιο συνέρχεται τουλάχιστον έξι φορές κατ' έτος και κάθε φορά ορίζει την ημερομηνία της επόμενης συνεδριάσεώς του.
      2.   Ο πρόεδρος συγκαλεί το Διοικητικό Συμβούλιο πριν από την ορισθείσα ημερομηνία, μετά από αίτηση ενός τρίτου των μελών που έχουν δικαίωμα ψήφου ή εάν ο ίδιος το κρίνει απαραίτητο.
      3.   Στους κόλπους του Διοικητικού Συμβουλίου, στο πλαίσιο των αρμοδιοτήτων του και σύμφωνα με το άρθρο 18 του παρόντος κανονισμού, συστήνεται Επιτροπή Αποδοχών Προσωπικού και Προϋπολογισμού αρμόδια για θέματα προσδιορισμένα εκ των προτέρων, με σκοπό να παρέχει στο Διοικητικό Συμβούλιο μη δεσμευτικές γνώμες, για τη διευκόλυνση της διαδικασίας λήψης αποφάσεων.
      Το Διοικητικό Συμβούλιο, στο πλαίσιο των αρμοδιοτήτων του και σύμφωνα με το άρθρο 18 του παρόντος κανονισμού, μπορεί να αποφασίσει τη σύσταση Επιτροπής Πολιτικής Κινδύνων και Επιτροπής Πολιτικής Συμμετοχών σε κεφάλαιο, των οποίων τα μέλη διορίζονται και οι κανόνες λειτουργίας εγκρίνονται με την πράξη σύστασής τους. Οι επιτροπές αυτές δύνανται να συνεδριάζουν από κοινού, όποτε ενδείκνυται, και να προσκαλούν στις συνεδριάσεις τους την Ελεγκτική Επιτροπή. Διατυπώνουν συστάσεις και παρέχουν μη δεσμευτικές γνώμες προς το Διοικητικό Συμβούλιο, για τη διευκόλυνση της διαδικασίας λήψης αποφάσεων.
      Οι επιτροπές της παρούσας παραγράφου αποτελούνται από ορισμένα εκ των τακτικών ή των αναπληρωματικών μελών του Διοικητικού Συμβουλίου.
      Ο πρόεδρος προεδρεύει των ανωτέρω επιτροπών και δύναται να αναθέτει την προεδρία τους σε ένα από τα μέλη του Διοικητικού Συμβουλίου ή σε έναν από τους αντιπροέδρους. Ο γενικός γραμματέας παρέχει υπηρεσίες γραμματείας στις ανωτέρω επιτροπές.
      4.   Συστήνεται Επιτροπή Δεοντολογίας και Κανονιστικής Συμμόρφωσης αποτελούμενη από τα τέσσερα αρχαιότερα μέλη του Διοικητικού Συμβουλίου που προσφέρονται να συμμετάσχουν και από τον πρόεδρο της Ελεγκτικής Επιτροπής. Η προεδρία της επιτροπής ασκείται από το αρχαιότερο μέλος του Διοικητικού Συμβουλίου και η θητεία του προέδρου της επιτροπής είναι τριετής, δυνάμενη να ανανεωθεί σύμφωνα με τα προβλεπόμενα στον κανονισμό λειτουργίας της επιτροπής. Η Επιτροπή Δεοντολογίας και Κανονιστικής Συμμόρφωσης:

                  —

                  αποφαίνεται επί κάθε δυνητικής σύγκρουσης συμφερόντων μέλους ή πρώην μέλους του Διοικητικού Συμβουλίου ή της Διευθύνουσας Επιτροπής ή, σε εθελοντική βάση, μέλους της Ελεγκτικής Επιτροπής·

                  —

                  γνωμοδοτεί επί παντός θέματος δεοντολογίας το οποίο αφορά μέλος του Διοικητικού Συμβουλίου ή της Διευθύνουσας Επιτροπής·

                  —

                  ασκεί όλες τις λοιπές αρμοδιότητες που προβλέπει ο παρών κανονισμός.

            Εφαρμόζει τις νομικές διατάξεις που θεσπίζει το Συμβούλιο των Διοικητών περί ασυμβιβάστου με τα καθήκοντα. Η επιτροπή ενημερώνει το Διοικητικό Συμβούλιο και το Συμβούλιο των Διοικητών σχετικά με τις λαμβανόμενες αποφάσεις.
      Ο προϊστάμενος Κανονιστικής Συμμόρφωσης συμμετέχει στις συνεδριάσεις της επιτροπής χωρίς δικαίωμα ψήφου.
      Ο γενικός επιθεωρητής συμμετέχει στις συνεδριάσεις της επιτροπής, χωρίς δικαίωμα ψήφου, όποτε συζητούνται θέματα απάτης, συμπεριλαμβανομένων θεμάτων σχετικών με την πολιτική της ΕΤΕπ κατά της απάτης, όπως εκάστοτε τροποποιείται.
      Το Συμβούλιο των Διοικητών εγκρίνει τους κανόνες λειτουργίας της Επιτροπής Δεοντολογίας και Κανονιστικής Συμμόρφωσης.
      Άρθρο 12
      1.   Η σύγκληση των συνεδριάσεων του Διοικητικού Συμβουλίου πρέπει κανονικά να γίνεται δεκαπέντε τουλάχιστον ημέρες πριν από την ημερομηνία της συνεδριάσεως και η πρόσκληση της συνεδριάσεως πρέπει να περιλαμβάνει τα θέματα της ημερήσιας διατάξεως.
      2.   Τα μέλη του Διοικητικού Συμβουλίου πρέπει να έχουν πρόσβαση στα σχετικά έγγραφα τουλάχιστον δέκα εργάσιμες ημέρες πριν από τη συνεδρίαση. Η Τράπεζα μπορεί να χρησιμοποιεί ηλεκτρονικά μέσα προς τον σκοπό αυτόν.
      3.   Κάθε μέλος του Διοικητικού Συμβουλίου μπορεί να ζητήσει την αναγραφή θεμάτων στην ημερήσια διάταξη μιας συνεδριάσεως του Συμβουλίου, εφόσον κοινοποιεί την αίτησή του γραπτώς στον πρόεδρο του Διοικητικού Συμβουλίου τουλάχιστον πέντε ημέρες πριν από τη συνεδρίαση.
      4.   Σε περίπτωση έκτακτης ανάγκης, ο πρόεδρος μπορεί να συγκαλέσει το Συμβούλιο αμέσως. Αποφάσεις μπορούν επίσης να τίθενται σε ψηφοφορία διά γραπτής ή ηλεκτρονικής αλληλογραφίας. Ο πρόεδρος μπορεί επίσης να χρησιμοποιήσει τη σιωπηρή διαδικασία με τους όρους που καθορίζει το Διοικητικό Συμβούλιο.
      Άρθρο 13
      Κάθε μέλος του Διοικητικού Συμβουλίου έχει το δικαίωμα να χρησιμοποιεί μια από τις επίσημες γλώσσες της Κοινότητας. Μπορεί να ζητήσει κάθε έγγραφο που εξετάζεται από το Συμβούλιο να είναι συντεταγμένο στη γλώσσα που προτιμά.
      Άρθρο 14
      1.   Τα αναπληρωματικά μέλη μπορούν να συμμετέχουν στις συνεδριάσεις του Διοικητικού Συμβουλίου. Τα αναπληρωματικά μέλη που έχουν οριστεί από ένα κράτος ή με κοινή συμφωνία από περισσότερα του ενός κράτη ή από την Επιτροπή, μπορούν να αντικαθιστούν τα τακτικά μέλη που έχουν οριστεί, αντίστοιχα, από το εν λόγω κράτος, από ένα από τα εν λόγω κράτη ή από την Επιτροπή. Τα αναπληρωματικά μέλη δεν έχουν δικαίωμα ψήφου, εκτός εάν αντικαθιστούν ένα ή περισσότερα τακτικά μέλη ή έχουν εξουσιοδοτηθεί προς τούτο, σύμφωνα με τις διατάξεις της παραγράφου 5 του παρόντος άρθρου.
      2.   Στην περίπτωση κατά την οποία το άρθρο 9 παράγραφος 2 του καταστατικού προβλέπει ότι ένα κράτος ορίζει ένα τακτικό και δύο αναπληρωματικά μέλη, το τακτικό μέλος υποδεικνύει, κατά προτεραιότητα, τον αναπληρωτή που θα τον αντικαταστήσει σε περίπτωση κωλύματος, άλλως εφαρμόζονται οι κανόνες της επόμενης παραγράφου.
      3.   Στην περίπτωση κατά την οποία το άρθρο 9 παράγραφος 2 του καταστατικού προβλέπει ότι περισσότερα του ενός κράτη μέλη ορίζουν έκαστο ένα τακτικό μέλος και από κοινού περισσότερα του ενός αναπληρωματικά μέλη, το αναπληρωματικό μέλος που καλείται να ασκήσει καθήκοντα τακτικού μέλους σε περίπτωση κωλύματος καθορίζεται, εκτός εάν υπάρχει ρητή εξουσιοδότηση, σύμφωνα με την ακόλουθη σειρά:

                  α)

                  το αναπληρωματικό μέλος που έχει καθοριστεί κατά τον ορισμό ή τον διορισμό των αναπληρωματικών μελών·

                  β)

                  το αρχαιότερο αναπληρωματικό μέλος·

                  γ)

                  το μεγαλύτερο σε ηλικία αναπληρωματικό μέλος.

            4.   Σε περίπτωση αποχώρησης ή θανάτου τακτικού μέλους, το μέλος αυτό αντικαθίσταται από τον αναπληρωτή που έχει καθοριστεί σύμφωνα με τους κανόνες των στοιχείων α), β) και γ) της προηγούμενης παραγράφου, έως ότου διοριστεί από το Συμβούλιο των Διοικητών νέο τακτικό μέλος.
      5.   Όταν ένα κωλυόμενο τακτικό μέλος δεν μπορεί να αντικατασταθεί από έναν αναπληρωτή, μπορεί να ψηφίσει ορίζοντας εγγράφως ως πληρεξούσιο ένα άλλο μέλος του Διοικητικού Συμβουλίου.
      6.   Κανένα μέλος του Διοικητικού Συμβουλίου δεν μπορεί να διαθέτει περισσότερες από δύο ψήφους.
      Άρθρο 15
      1.   Η απαρτία που προβλέπεται στο άρθρο 10 παράγραφος 2 του καταστατικού επιτυγχάνεται όταν είναι παρόντα δεκαοκτώ μέλη που έχουν δικαίωμα ψήφου.
      2.   Οι αποφάσεις του Διοικητικού Συμβουλίου λαμβάνονται σύμφωνα με το άρθρο 10 παράγραφος 2 του καταστατικού.
      3.   Με τον όρο ομοφωνία που αναφέρεται στο άρθρο 19 παράγραφοι 5 και 6 του καταστατικού, εννοείται το σύνολο των θετικών ψήφων των παρόντων ή εκπροσωπούμενων μελών που έχουν δικαίωμα ψήφου.
      Άρθρο 16
      1.   Σύμφωνα με το άρθρο 9 παράγραφος 2 τέταρτο εδάφιο του καταστατικού, το Διοικητικό Συμβούλιο εκλέγει έξι εμπειρογνώμονες οι οποίοι δεν έχουν δικαίωμα ψήφου: τρεις ως μέλη και τρεις ως αναπληρωτές.
      2.   Ο πρόεδρος προτείνει στο Διοικητικό Συμβούλιο τα υποψήφια τακτικά μέλη και τα υποψήφια αναπληρωματικά μέλη, για περίοδο που λήγει στο τέλος της θητείας των μελών του Διοικητικού Συμβουλίου.
      3.   Οι υποψήφιοι αυτοί επιλέγονται μεταξύ προσωπικοτήτων που διαθέτουν επαγγελματικά προσόντα και αποδεδειγμένη εμπειρία σε τομείς σχετικούς με τις δραστηριότητες της Τράπεζας.
      4.   Το Διοικητικό Συμβούλιο εγκρίνει την πρόταση του προέδρου σύμφωνα με τη διαδικασία που προβλέπεται στο άρθρο 10 παράγραφος 2 πρώτη περίοδος του καταστατικού.
      5.   Οι εκλεγμένοι εμπειρογνώμονες απολαύουν των ίδιων δικαιωμάτων με τα μέλη του Διοικητικού Συμβουλίου που δεν έχουν δικαίωμα ψήφου, και υπέχουν τις ίδιες υποχρεώσεις.
      Άρθρο 17
      Τηρούνται πρακτικά των συνεδριάσεων του Διοικητικού Συμβουλίου, τα οποία υπογράφονται από τον πρόεδρο και τον γραμματέα της συνεδριάσεως στην οποία αναφέρονται, καθώς και από τον πρόεδρο της συνεδριάσεως κατά την οποία εγκρίθηκαν.
      Άρθρο 18
      1.   Σύμφωνα με το άρθρο 9 παράγραφος 1 του καταστατικού, το Διοικητικό Συμβούλιο ασκεί τις ακόλουθες αρμοδιότητες:

                  —

                  καθορίζει, κατόπιν προτάσεως της Διευθύνουσας Επιτροπής, τους όρους και τις προϋποθέσεις που αποτελούν το γενικό πλαίσιο των χρηματοδοτικών, εγγυητικών και δανειοληπτικών πράξεων της Τράπεζας, ιδίως εγκρίνοντας τα κριτήρια καθορισμού των επιτοκίων, προμηθειών και λοιπών επιβαρύνσεων·

                  —

                  εγκρίνει, κατόπιν προτάσεως της Διευθύνουσας Επιτροπής, τις αποφάσεις γενικής πολιτικής που αφορούν τη διαχείριση της Τράπεζας·

                  —

                  διασφαλίζει τη συνοχή της πολιτικής και των δραστηριοτήτων του Ομίλου ΕΤΕπ·

                  —

                  εγκρίνει τις χρηματοδοτικές και εγγυητικές πράξεις που προτείνονται από τη Διευθύνουσα Επιτροπή·

                  —

                  εξουσιοδοτεί τη Διευθύνουσα Επιτροπή να διεξάγει δανειοληπτικές πράξεις και τις συναφείς δραστηριότητες διαχείρισης διαθεσίμων και με παράγωγα προϊόντα, στο πλαίσιο συνολικών προγραμμάτων που καθορίζει·

                  —

                  μεριμνά για τη χρηματοοικονομική ισορροπία της Τράπεζας και τον έλεγχο των κινδύνων·

                  —

                  αποφαίνεται για τα βασικά διοικητικά έγγραφα της Τράπεζας που υποβάλλονται από τη Διευθύνουσα Επιτροπή -και ιδίως για το Επιχειρησιακό σχέδιο της Τράπεζας, συμπεριλαμβανομένου του σχετικού ετήσιου προϋπολογισμού, και για τις οικονομικές καταστάσεις, συμπεριλαμβανομένων των ενοποιημένων οικονομικών καταστάσεων- και, ενδεχομένως, για την εφαρμογή τους·

                  —

                  εξετάζει κάθε πρόταση της Διευθύνουσας Επιτροπής προς υποβολή στο Συμβούλιο των Διοικητών·

                  —

                  εγκρίνει τις ειδικές διατάξεις της Τράπεζας που αφορούν την πρόσβαση σε έγγραφα·

                  —

                  θεσπίζει τις διατάξεις που ισχύουν για τους εκλεγμένους εμπειρογνώμονες·

                  —

                  εγκρίνει, κατόπιν διαβουλεύσεως με την Ελεγκτική Επιτροπή, τις λογιστικές αρχές που εφαρμόζονται στις οικονομικές καταστάσεις της Τράπεζας.

            2.   Γενικά, μεριμνά για τη χρηστή διοίκηση της Τράπεζας, την τήρηση της Συνθήκης, του καταστατικού, των οδηγιών του Συμβουλίου των Διοικητών και των λοιπών κειμένων που διέπουν τη δραστηριότητα της Τράπεζας, στο πλαίσιο της αποστολής που της ανατίθεται από τη Συνθήκη. Το Διοικητικό Συμβούλιο μπορεί, κατά την άσκηση των αρμοδιοτήτων του, να ζητήσει από τη Διευθύνουσα Επιτροπή να αναλάβει πρωτοβουλίες και να υποβάλει προτάσεις.
      3.   Δύναται να μεταβιβάζει, με απόφαση η οποία λαμβάνεται με ειδική πλειοψηφία, ορισμένες από τις αρμοδιότητές του στη Διευθύνουσα Επιτροπή. Καθορίζει τους όρους και τις διαδικασίες της μεταβίβασης αυτής, επιβλέπει δε την εκτέλεσή της.
      4.   Ασκεί κάθε άλλη αρμοδιότητα που προβλέπεται από το καταστατικό και, στους κανόνες και τις αρχές που θεσπίζει, αναθέτει στη Διευθύνουσα Επιτροπή τις σχετικές εκτελεστικές αρμοδιότητες, εξυπακουομένου ότι η Διευθύνουσα Επιτροπή διασφαλίζει, σύμφωνα με το άρθρο 11 παράγραφος 3 του καταστατικού, τη διαχείριση των τρεχουσών υποθέσεων της Τράπεζας, υπό την εποπτεία του προέδρου και υπό τον έλεγχο του Διοικητικού Συμβουλίου.
      Άρθρο 19
      1.   Τα μέλη του Διοικητικού Συμβουλίου δικαιούνται αποζημιώσεως των εξόδων ταξιδίου και διαμονής τους όταν συμμετέχουν στις συνεδριάσεις του Διοικητικού Συμβουλίου.
      2.   Το Συμβούλιο των Διοικητών καθορίζει το ποσό της αποζημιώσεως συμμετοχής των τακτικών μελών και των αναπληρωτών.
      ΚΕΦΑΛΑΙΟ IV

         ΔΙΕΥΘΥΝΟΥΣΑ ΕΠΙΤΡΟΠΗ

      Άρθρο 20
      1.   Η Διευθύνουσα Επιτροπή είναι το μόνιμο όργανο εκπροσώπησης και λήψης αποφάσεων της Τράπεζας, με την επιφύλαξη των διατάξεων του καταστατικού.
      2.   Συνέρχεται ανάλογα με τις ανάγκες διαχειρίσεως της Τράπεζας.
      Άρθρο 21
      1.   Η Διευθύνουσα Επιτροπή λαμβάνει έγκυρες αποφάσεις και διατυπώνει έγκυρες γνώμες όταν είναι παρόντα τουλάχιστον πέντε μέλη της.
      2.   Ο πρόεδρος προεδρεύει των συνεδριάσεων του Διοικητικού Συμβουλίου, των επιτροπών που συστήνονται σύμφωνα με το άρθρο 11 παράγραφος 3 του παρόντος κανονισμού, και της Διευθύνουσας Επιτροπής. Σε περίπτωση κωλύματος, ασθένειας ή σύγκρουσης συμφερόντων του προέδρου, τον αντικαθιστά ο αρχαιότερος αντιπρόεδρος. Επί ίσης αρχαιότητας, τον αντικαθιστά ο μεγαλύτερος σε ηλικία αντιπρόεδρος.
      3.   Οι αποφάσεις λαμβάνονται με απλή πλειοψηφία των ψήφων των παρόντων μελών. Κάθε μέλος της Διευθύνουσας Επιτροπής διαθέτει μία ψήφο. Σε περίπτωση ισοψηφίας των μελών της Διευθύνουσας Επιτροπής, υπερισχύει η ψήφος του προέδρου.
      4.   Η Διευθύνουσα Επιτροπή μπορεί να αναθέσει τη λήψη διαχειριστικών ή διοικητικών μέτρων στον πρόεδρο ή σε έναν ή περισσότερους του ενός αντιπροέδρους, εντός των ορίων και σύμφωνα με τις προϋποθέσεις που ορίζει η απόφαση ανάθεσης. Κάθε απόφαση που λαμβάνεται με τον τρόπο αυτόν γνωστοποιείται αμέσως στη Διευθύνουσα Επιτροπή.
      Η Διευθύνουσα Επιτροπή μπορεί να αναθέσει τη λήψη άλλων μέτρων από κοινού στον πρόεδρο και σε έναν ή περισσότερους του ενός αντιπροέδρους, εντός των ορίων και σύμφωνα με τις προϋποθέσεις που ορίζει η απόφαση ανάθεσης, εάν, λόγω των περιστάσεων, είναι αδύνατον να ληφθεί απόφαση κατά τη συνεδρίαση. Κάθε απόφαση που λαμβάνεται με τον τρόπο αυτόν γνωστοποιείται αμέσως στη Διευθύνουσα Επιτροπή.
      5.   Η Διευθύνουσα Επιτροπή μπορεί να λαμβάνει αποφάσεις μέσω ψηφοφορίας διά γραπτής ή ηλεκτρονικής αλληλογραφίας. Η Διευθύνουσα Επιτροπή μπορεί επίσης να χρησιμοποιεί τη σιωπηρή διαδικασία, καθώς και, σε έκτακτες περιστάσεις, να χρησιμοποιεί τη μέθοδο της τηλεδιάσκεψης υπό τους όρους που η ίδια καθορίζει.
      Άρθρο 22
      Οι συσκέψεις της Διευθύνουσας Επιτροπής συνοψίζονται από τον γραμματέα σε πρακτικά τα οποία εγκρίνονται από τη Διευθύνουσα Επιτροπή και υπογράφονται από τον πρόεδρο της Τράπεζας και τον γενικό γραμματέα.
      Άρθρο 23
      1.   Σύμφωνα με το άρθρο 11 παράγραφοι 3 και 7 του καταστατικού, η Διευθύνουσα Επιτροπή είναι αρμόδια να λαμβάνει και να εφαρμόζει τους διοικητικούς κανόνες που αφορούν την οργάνωση και λειτουργία των υπηρεσιών της Τράπεζας, συμπεριλαμβανομένων της διαχείρισης του προσωπικού, των διοικητικών διατάξεων που εφαρμόζονται σε αυτό και των συναφών δικαιωμάτων και καθηκόντων, με την επιφύλαξη των ισχυόντων κανονισμών προσωπικού. Ενημερώνει σχετικά το Διοικητικό Συμβούλιο.
      2.   Η Διευθύνουσα Επιτροπή είναι επίσης αρμόδια, υπό τους ίδιους όρους, να συνάπτει όλες τις συμβάσεις με το προσωπικό της Τράπεζας.
      3.   Στο πλαίσιο των ανωτέρω, ο πρόεδρος έχει αρμοδιότητα να αποφασίζει για κάθε επιμέρους θέμα προσωπικού, να προβαίνει σε, συνδιαλλαγή συμβιβασμό ή συμφωνία και, γενικά, να πράττει οτιδήποτε είναι χρήσιμο ή απαραίτητο προς το συμφέρον της Τράπεζας, σύμφωνα με το άρθρο 11 παράγραφος 7 του καταστατικού.
      Άρθρο 23.α
      1.   Τα μέλη της Διευθύνουσας Επιτροπής πρέπει να χαρακτηρίζονται από ανεξαρτησία και ικανότητα και να διαθέτουν πείρα σε χρηματοοικονομικά, τραπεζικά και/ή σχετικά με την Ευρωπαϊκή Ένωση θέματα. Οφείλουν, πάντοτε:

                  —

                  να χαρακτηρίζονται από υψηλό βαθμό ακεραιότητας και υψηλό κύρος·

                  —

                  να διαθέτουν επαρκείς γνώσεις, δεξιότητες και εμπειρογνωσία για την εκτέλεση των καθηκόντων τους.

            Η συνολική σύνθεση της Διευθύνουσας Επιτροπής πρέπει, κατά το δυνατόν, να περιλαμβάνει επαρκώς ευρύ φάσμα εμπειρογνωσίας και ισόρροπη εκπροσώπηση των φύλων.
      2.   Συστήνεται Συμβουλευτική Επιτροπή Διορισμών, με σκοπό να παρέχει μη δεσμευτική γνώμη σχετικά με την καταλληλότητα των υποψηφίων για την εκτέλεση των καθηκόντων μέλους της Διευθύνουσας Επιτροπής, με βάση τα κριτήρια που προβλέπονται στην προηγούμενη παράγραφο και εξειδικεύονται στον κανονισμό λειτουργίας της εν λόγω επιτροπής, προτού το Συμβούλιο των Διοικητών προβεί στους διορισμούς που προβλέπονται στο άρθρο 11 παράγραφος 1 του καταστατικού.
      Η εν λόγω επιτροπή αποτελείται από πέντε εξωτερικά προς την Τράπεζα μέλη, τα οποία διορίζονται από το Συμβούλιο των Διοικητών βάσει πρότασης του προέδρου και τα οποία χαρακτηρίζονται από ανεξαρτησία, ικανότητα, υψηλή ακεραιότητα και υψηλό κύρος. Τα μέλη της επιτροπής πρέπει να διαθέτουν κατάλληλη επαγγελματική εμπειρία, και ιδίως εμπειρογνωσία επί τραπεζικών θεμάτων, συμπεριλαμβανομένων θεμάτων τραπεζικής εποπτείας και/ή χρηματοοικονομικών, στον ιδιωτικό ή δημόσιο τομέα, και/ή ενδελεχή γνώση των θεμάτων που αφορούν την Ευρωπαϊκή Ένωση. Η συνολική σύνθεση της επιτροπής πρέπει, κατά το δυνατόν, να περιλαμβάνει επαρκώς ευρύ φάσμα εμπειρογνωσίας και ισόρροπη εκπροσώπηση των φύλων. Τα μέλη της επιτροπής διορίζονται για περίοδο μέχρι έξι ετών, με δυνατότητα επαναδιορισμού τους μία φορά.
      Η Τράπεζα οργανώνει υπηρεσίες γραμματείας για την επιτροπή. Το Συμβούλιο των Διοικητών εγκρίνει τον κανονισμό λειτουργίας της επιτροπής.
      Άρθρο 23.β
      1.   Σε περίπτωση σοβαρού παραπτώματος ή εικαζόμενου σοβαρού παραπτώματος μέλους της Διευθύνουσας Επιτροπής, είτε πρόκειται για σοβαρή παράλειψη εκπλήρωσης των επαγγελματικών του καθηκόντων ή για παράβαση του νόμου ή για οποιοδήποτε άλλο γεγονός το οποίο μπορεί να βλάψει σοβαρά το κύρος της Τράπεζας και/ή συνεπάγεται ότι το μέλος δεν είναι πλέον σε θέση να ασκήσει ορθά τα καθήκοντά του, ο πρόεδρος δύναται, με τη σύμφωνη γνώμη του προέδρου του Συμβουλίου των Διοικητών, να αποφασίσει την αναστολή της άσκησης καθηκόντων του αφορώμενου μέλους της Διευθύνουσας Επιτροπής, σύμφωνα με τις διατάξεις του παρόντος άρθρου 23.β.
      Σε περιπτώσεις που αφορούν τον πρόεδρο, ο πρόεδρος του Συμβουλίου των Διοικητών δύναται να αποφασίσει την αναστολή της άσκησης καθηκόντων του προέδρου.
      2.   Κάθε απόφαση αναστολής άσκησης καθηκόντων:

                  —

                  εγκρίνεται κατόπιν γνωμοδότησης της Επιτροπής Δεοντολογίας και Κανονιστικής Συμμόρφωσης και αφού ληφθούν οι τυχόν παρατηρήσεις του αφορώμενου μέλους της Διευθύνουσας Επιτροπής επί του θέματος·

                  —

                  διαβιβάζεται χωρίς καθυστέρηση στο Διοικητικό Συμβούλιο και στο Συμβούλιο των Διοικητών·

                  —

                  ισχύει για μέγιστη περίοδο τριών μηνών, κατά την οποία η επιβεβαίωση της απόφασης αυτής για πρόσθετη περίοδο μέχρι εννέα μηνών τίθεται σε ψηφοφορία στο Συμβούλιο των Διοικητών, το οποίο αποφασίζει με ειδική πλειοψηφία. Προς τον σκοπό αυτόν, διαβιβάζονται στο Συμβούλιο των Διοικητών η γνώμη της Επιτροπής Δεοντολογίας και Κανονιστικής Συμμόρφωσης και οι σχετικές παρατηρήσεις του αφορώμενου μέλους της Διευθύνουσας Επιτροπής. Το Συμβούλιο των Διοικητών καλείται να ψηφίσει πριν από το τέλος της τρίμηνης περιόδου αναστολής της άσκησης καθηκόντων, μετά το πέρας της οποίας η διαδικασία ψηφοφορίας λήγει.

            3.   Εάν εντός τριών μηνών το Συμβούλιο των Διοικητών αποφασίσει να επιβεβαιώσει την αναστολή άσκησης καθηκόντων για πρόσθετη περίοδο, το αφορώμενο μέλος της Διευθύνουσας Επιτροπής τελεί σε αναστολή άσκησης καθηκόντων έως το τέλος της πρόσθετης αυτής περιόδου αναστολής, εκτός εάν:

                  —

                  το Συμβούλιο των Διοικητών αποφασίσει με ειδική πλειοψηφία την επαναφορά στα καθήκοντα·

                  —

                  το Συμβούλιο των Διοικητών αποφασίσει με ειδική πλειοψηφία την απαλλαγή από τα καθήκοντα σύμφωνα με το άρθρο 11 παράγραφος 2 του καταστατικού.

            4.   Εάν εντός τριών μηνών το Συμβούλιο των Διοικητών δεν αποφασίσει να επικυρώσει την αναστολή άσκησης καθηκόντων για πρόσθετη περίοδο, το αφορώμενο μέλος της Διευθύνουσας Επιτροπής επανέρχεται αυτοδικαίως στα καθήκοντά του.
      5.   Μετά τη λήξη της περιόδου αναστολής άσκησης καθηκόντων, το αφορώμενο μέλος της Διευθύνουσας Επιτροπής επανέρχεται αυτοδικαίως στα καθήκοντά του, εκτός εάν υπόκειται σε απόφαση απαλλαγής από τα καθήκοντα σύμφωνα με το άρθρο 11 παράγραφος 2 του καταστατικού.
      6.   Σε περίπτωση που κινηθεί διαδικασία απαλλαγής από τα καθήκοντα σύμφωνα με το άρθρο 11 παράγραφος 2 του καταστατικού, ζητείται η γνώμη της Επιτροπής Δεοντολογίας και Κανονιστικής Συμμόρφωσης (ΕΔΚΣ). Η γνώμη της ΕΔΚΣ διαβιβάζεται στο Διοικητικό Συμβούλιο μαζί με τις σχετικές παρατηρήσεις του αφορώμενου μέλους της Διευθύνουσας Επιτροπής.
      7.   Το Διοικητικό Συμβούλιο καθορίζει τις λεπτομέρειες των διαδικασιών αναστολής άσκησης καθηκόντων και απαλλαγής από τα καθήκοντα.
      ΚΕΦΑΛΑΙΟ V

         ΕΛΕΓΚΤΙΚΗ ΕΠΙΤΡΟΠΗ

      Άρθρο 24
      1.   Σύμφωνα με το άρθρο 12 του καταστατικού, μια Ελεγκτική Επιτροπή -αναφερόμενη στο εξής ως «η επιτροπή»- εξετάζει ετησίως την κανονικότητα των πράξεων και των λογιστικών βιβλίων της Τράπεζας.
      2.   Είναι υπεύθυνη για τον έλεγχο των λογαριασμών της Τράπεζας.
      3.   Ελέγχει ότι οι δραστηριότητες της Τράπεζας είναι σύμφωνες προς τις βέλτιστες τραπεζικές πρακτικές που έχουν εφαρμογή σε αυτήν.
      Άρθρο 25
      1.   Η επιτροπή συνεδριάζει μια φορά τον χρόνο με τη Διευθύνουσα Επιτροπή, προκειμένου να συζητήσουν τα αποτελέσματα των εργασιών της κατά το τελευταίο οικονομικό έτος καθώς και το πρόγραμμα των εργασιών της για το τρέχον οικονομικό έτος.
      2.   Μετά τη λήξη κάθε οικονομικού έτους και το αργότερο δύο εβδομάδες πριν από την υποβολή στο Συμβούλιο των Διοικητών, η επιτροπή πρέπει να λαμβάνει το σχέδιο ετήσιας έκθεσης του Διοικητικού Συμβουλίου, που περιέχει τα σχέδια οικονομικών καταστάσεων.
      3.   Μέσα σε τρεις εβδομάδες από την παραλαβή αυτών των εγγράφων, η επιτροπή, αφού έχει διεξαγάγει τις εργασίες που κρίθηκαν απαραίτητες και αφού έχει λάβει διαβεβαιώσεις από τη Διευθύνουσα Επιτροπή σχετικά με την αποτελεσματικότητα των συστημάτων εσωτερικού ελέγχου, της διαχείρισης κινδύνων και της εσωτερικής διοίκησης, και αφού έχει εξετάσει την έκθεση των εξωτερικών ελεγκτών, πρέπει να αποστείλει στον πρόεδρο της Τράπεζας μια δήλωση από την οποία να προκύπτει ότι, από όσα ήταν δυνατόν να γνωρίζει και να κρίνει:

                  —

                  οι δραστηριότητες της Τράπεζας διεξάγονται κατά τον δέοντα τρόπο, ιδίως όσον αφορά τη διαχείριση των κινδύνων και την παρακολούθηση·

                  —

                  εξέτασε την κανονικότητα των πράξεων και των λογιστικών βιβλίων της Τράπεζας και, προς τον σκοπό αυτόν, έλεγξε ότι οι πράξεις της Τράπεζας πραγματοποιήθηκαν σύμφωνα με τις διατυπώσεις και τις διαδικασίες που ορίζονται από το καταστατικό και τον εσωτερικό κανονισμό·

                  —

                  βεβαιώνει ότι οι οικονομικές καταστάσεις, καθώς και κάθε οικονομική πληροφορία η οποία περιέχεται στους ετήσιους λογαριασμούς που καταρτίζονται από το Διοικητικό Συμβούλιο, απεικονίζουν πιστά την οικονομική κατάσταση της Τράπεζας, όσον αφορά τόσο τα στοιχεία του ενεργητικού όσο και τα στοιχεία του παθητικού, καθώς και τα αποτελέσματα των πράξεών της και τις ταμειακές ροές της κατά το υπό εξέταση οικονομικό έτος. Βεβαιώνει το ίδιο για τις οικονομικές καταστάσεις σε ενοποιημένη βάση.

            4.   Εάν η επιτροπή κρίνει ότι δεν μπορεί να πιστοποιήσει τα παραπάνω, πρέπει να παραδώσει στον πρόεδρο της Τράπεζας, μέσα στην ίδια προθεσμία, μια δήλωση που θα αναφέρει τους λόγους.
      5.   Η δήλωση της επιτροπής διαβιβάζεται στο Συμβούλιο των Διοικητών προσαρτημένη στην ετήσια έκθεση του Διοικητικού Συμβουλίου.
      6.   Η Ελεγκτική Επιτροπή υποβάλλει στο Συμβούλιο των Διοικητών αναλυτική έκθεση σχετικά με τα αποτελέσματα των εργασιών της κατά το τελευταίο οικονομικό έτος, συμπεριλαμβανομένου του ελέγχου ότι οι δραστηριότητες της Τράπεζας είναι σύμφωνες προς τις βέλτιστες τραπεζικές πρακτικές που έχουν εφαρμογή σε αυτήν. Αντίγραφο της έκθεσης αυτής διαβιβάζεται στο Διοικητικό Συμβούλιο και στη Διευθύνουσα Επιτροπή. Η έκθεση της Ελεγκτικής Επιτροπής διαβιβάζεται στο Συμβούλιο των Διοικητών μαζί με την ετήσια έκθεση του Διοικητικού Συμβουλίου.
      Άρθρο 26
      1.   Η επιτροπή έχει το δικαίωμα να εξετάζει όλα τα βιβλία και τα λογιστικά δικαιολογητικά της Τράπεζας και μπορεί να ζητήσει να της κοινοποιηθεί οποιοδήποτε άλλο έγγραφο κρίνει απαραίτητο να εξετάσει κατά την άσκηση των καθηκόντων της. Οι υπηρεσίες της Τράπεζας είναι στη διάθεσή της για κάθε βοήθεια.
      2.   Η επιτροπή προσφεύγει επίσης σε εξωτερικούς ελεγκτές, τους οποίους ορίζει κατόπιν διαβούλευσης με τη Διευθύνουσα Επιτροπή και στους οποίους έχει αρμοδιότητα να αναθέτει τρέχουσες εργασίες σχετικά με τον έλεγχο των οικονομικών καταστάσεων της Τράπεζας. Προς τον σκοπό αυτό, εξετάζει κάθε χρόνο τη φύση και το πεδίο του προτεινόμενου εξωτερικού ελέγχου και τις ελεγκτικές διαδικασίες που πρόκειται να εφαρμοστούν. Εξετάζει επίσης τα αποτελέσματα και τα συμπεράσματα του ελέγχου αυτού, συμπεριλαμβανομένων των τυχόν παρατηρήσεων ή συστάσεων. Η σύμβαση πρόσληψης των εξωτερικών ελεγκτών καταρτίζεται χωρίς καθυστέρηση από την Τράπεζα, σύμφωνα με τους όρους και τις λεπτομέρειες που καθορίζει η επιτροπή.
      3.   Η επιτροπή εξετάζει επίσης κάθε χρόνο το πρόγραμμα εργασιών, το πεδίο και τα αποτελέσματα του εσωτερικού ελέγχου της Τράπεζας.
      4.   Φροντίζει να υπάρχει κατάλληλος συντονισμός μεταξύ του εσωτερικού ελέγχου και των εξωτερικών ελεγκτών. Η επιτροπή μπορεί, εάν χρειαστεί, να προσφύγει και σε άλλους ειδήμονες.
      5.   Τα αποτελέσματα των συσκέψεων της επιτροπής είναι έγκυρα μόνον εφόσον παρίσταται σε αυτές η πλειοψηφία των μελών της. Εξαιρουμένων της δήλωσης και της έκθεσης που προβλέπονται στο άρθρο 25 του παρόντος κανονισμού, για την υιοθέτηση των οποίων απαιτείται ομοφωνία, για τη λήψη οποιασδήποτε απόφασης της επιτροπής απαιτείται η σύμφωνη γνώμη της πλειοψηφίας των μελών της. Σε περίπτωση ισοψηφίας των μελών της επιτροπής, υπερισχύει η ψήφος του προέδρου.
      6.   Ο πρόεδρος της επιτροπής μπορεί να θέσει αποφάσεις σε ψηφοφορία διά γραπτής ή ηλεκτρονικής αλληλογραφίας.
      7.   Η επιτροπή καθορίζει η ίδια τους λοιπούς κανόνες λειτουργίας της.
      8.   Τα μέλη της επιτροπής έχουν την υποχρέωση να μην αποκαλύπτουν σε πρόσωπα, φυσικά ή νομικά, εκτός της Τράπεζας, τις πληροφορίες και τα στοιχεία των οποίων έλαβαν γνώση κατά τη διάρκεια ή με την ευκαιρία της εκτέλεσης των καθηκόντων τους. Η υποχρέωση αυτή ισχύει και για τους εξωτερικούς ελεγκτές τους οποίους ορίζει η επιτροπή σύμφωνα με την παράγραφο 2 του παρόντος άρθρου.
      Άρθρο 27
      1.   Τα μέλη της επιτροπής διορίζονται από το Συμβούλιο των Διοικητών. Ο διορισμός τους αφορά έξι συνεχή οικονομικά έτη και δεν δύναται να ανανεωθεί. Κάθε χρόνο αντικαθίσταται ένα μέλος της επιτροπής.
      2.   Τα μέλη της επιτροπής επιλέγονται μεταξύ προσώπων που διακρίνονται για την ανεξαρτησία, την ικανότητα και την ακεραιότητά τους. Διαθέτουν πείρα σε θέματα χρηματοοικονομικά, ελέγχου ή τραπεζικής εποπτείας στον ιδιωτικό ή τον δημόσιο τομέα, και συλλογικά καλύπτουν όλο το φάσμα της απαιτούμενης εμπειρογνωσίας.
      3.   Η θητεία των μελών της επιτροπής λήγει στο τέλος είτε της ημέρας της ετήσιας συνεδριάσεως του Συμβουλίου των Διοικητών που προβλέπεται στο άρθρο 2 παράγραφος 2 του παρόντος κανονισμού, είτε, εάν είναι μεταγενέστερη, της ημέρας έγκρισης των οικονομικών καταστάσεων. Η θητεία των νέων μελών αρχίζει από την επόμενη ημέρα.
      4.   Το Συμβούλιο των Διοικητών, στην περίπτωση που κρίνει ότι ένα μέλος της επιτροπής δεν δύναται πλέον να ασκεί τα καθήκοντά του, μπορεί να το απαλλάξει από αυτά βάσει αποφάσεως ειδικής πλειοψηφίας.
      5.   Η προεδρία της επιτροπής ασκείται επί ένα έτος εκ περιτροπής από το μέλος του οποίου η θητεία λήγει στο τέλος είτε της ημέρας της ετήσιας συνεδριάσεως του Συμβουλίου των Διοικητών που προβλέπεται στο άρθρο 2 παράγραφος 2 του παρόντος κανονισμού, είτε, εάν είναι μεταγενέστερη, της ημέρας έγκρισης των οικονομικών καταστάσεων.
      6.   Το Συμβούλιο των Διοικητών μπορεί, κατόπιν κοινής προτάσεως του προέδρου της Τράπεζας και του προέδρου της Ελεγκτικής Επιτροπής, να διορίσει τρεις, κατ' ανώτατο όριο, παρατηρητές για μη ανανεώσιμη θητεία έξι ετών. Οι παρατηρητές αυτοί διορίζονται με βάση τα ιδιαίτερα επαγγελματικά προσόντα τους, ιδίως στον τομέα της τραπεζικής εποπτείας. Επικουρούν την επιτροπή κατά την εκτέλεση των καθηκόντων και των αρμοδιοτήτων της, συμμετέχοντας στις εργασίες της. Τα τακτικά μέλη της επιτροπής μπορούν να αναθέτουν στους παρατηρητές ορισμένα ειδικά καθήκοντα, και ιδίως προπαρασκευαστικές μελέτες για τις συνεδριάσεις της επιτροπής.
      Άρθρο 28
      Σε περίπτωση κενώσεως θέσεως λόγω θανάτου, εκούσιας παραιτήσεως, απαλλαγής από των καθηκόντων ή για οποιονδήποτε άλλο λόγο, το Συμβούλιο των Διοικητών διορίζει, μέσα σε τρεις μήνες, έναν αντικαταστάτη για τη διάρκεια της υπόλοιπης θητείας.
      Άρθρο 29
      Το Συμβούλιο των Διοικητών καθορίζει την αποζημίωση των μελών της επιτροπής καθώς και των παρατηρητών. Τα έξοδα ταξιδίου και διαμονής στα οποία υποβάλλονται τα μέλη της επιτροπής κατά την άσκηση των καθηκόντων τους επιστρέφονται σύμφωνα με τους όρους που ισχύουν για τα μέλη του Διοικητικού Συμβουλίου.
      ΚΕΦΑΛΑΙΟ VI

         ΓΡΑΜΜΑΤΕΙΑ

      Άρθρο 30
      Ο γενικός γραμματέας της Τράπεζας παρέχει υπηρεσίες γραμματείας στο Συμβούλιο των Διοικητών, το Διοικητικό Συμβούλιο, τη Διευθύνουσα Επιτροπή και την Ελεγκτική Επιτροπή. Παρέχει επίσης υπηρεσίες γραμματείας στις επιτροπές που συστήνονται στους κόλπους του Διοικητικού Συμβουλίου, καθώς και στις οντότητες που συστήνονται στο πλαίσιο των εντολών της Ευρωπαϊκής Ένωσης ή άλλων οργανισμών, εφόσον προβλέπεται η διασφάλιση της γραμματείας τους από την Τράπεζα.
      ΚΕΦΑΛΑΙΟ VII

         ΠΡΟΣΩΠΙΚΟ ΤΗΣ ΤΡΑΠΕΖΑΣ

      Άρθρο 31
      Οι κανόνες που αφορούν το προσωπικό της Τράπεζας καθορίζονται από το Διοικητικό Συμβούλιο. Η Διευθύνουσα Επιτροπή εγκρίνει τους όρους εφαρμογής τους σύμφωνα με το άρθρο 23 του παρόντος κανονισμού.
      Άρθρο 32
      1.   Το Συμβούλιο των Διοικητών μεριμνά για τη διασφάλιση των δικαιωμάτων του προσωπικού της Τράπεζας σε περίπτωση εκκαθάρισής της.
      2.   Σε περίπτωση έκτακτης ανάγκης, η Διευθύνουσα Επιτροπή λαμβάνει αμελλητί τα μέτρα τα οποία θεωρεί απαραίτητα, υπό την προϋπόθεση ότι ενημερώνει αμέσως σχετικά το Διοικητικό Συμβούλιο.
      ΚΕΦΑΛΑΙΟ VIII

         ΤΕΛΙΚΗ ΔΙΑΤΑΞΗ

      Άρθρο 33
      1.   Ο παρών εσωτερικός κανονισμός και οι τροποποιήσεις του αρχίζουν να ισχύουν την ημέρα της εγκρίσεώς τους.
      2.   Οι διατάξεις αυτού του εσωτερικού κανονισμού δεν αναιρούν σε καμία περίπτωση τους κανόνες της Συνθήκης για τη λειτουργία της Ευρωπαϊκής Ένωσης και του καταστατικού.


title: Απόφαση (ΚΕΠΠΑ) 2015/2430 του Συμβουλίου, της 21ης Δεκεμβρίου 2015, σχετικά με την ενημέρωση του καταλόγου προσώπων, ομάδων και οντοτήτων που υπάγονται στα άρθρα 2, 3 και 4 της κοινής θέσης 2001/931/ΚΕΠΠΑ για την εφαρμογή ειδικών μέτρων για την καταπολέμηση της τρομοκρατίας και για την κατάργηση της απόφασης (ΚΕΠΠΑ) 2015/1334

text:
               22.12.2015

               EL

               Επίσημη Εφημερίδα της Ευρωπαϊκής Ένωσης

               L 334/18

         ΑΠΌΦΑΣΗ (ΚΕΠΠΑ) 2015/2430 ΤΟΥ ΣΥΜΒΟΥΛΊΟΥ
   της 21ης Δεκεμβρίου 2015
   σχετικά με την ενημέρωση του καταλόγου προσώπων, ομάδων και οντοτήτων που υπάγονται στα άρθρα 2, 3 και 4 της κοινής θέσης 2001/931/ΚΕΠΠΑ για την εφαρμογή ειδικών μέτρων για την καταπολέμηση της τρομοκρατίας και για την κατάργηση της απόφασης (ΚΕΠΠΑ) 2015/1334
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΈΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 29,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 27 Δεκεμβρίου 2001 το Συμβούλιο εξέδωσε την κοινή θέση 2001/931/ΚΕΠΠΑ (1).

               (2)

               Στις 31 Ιουλίου 2015 το Συμβούλιο εξέδωσε την απόφαση (ΚΕΠΠΑ) 2015/1334 (2) σχετικά με την ενημέρωση του καταλόγου προσώπων, ομάδων και οντοτήτων που υπάγονται στα άρθρα 2, 3 και 4 της κοινής θέσης 2001/931/ΚΕΠΠΑ («κατάλογος»).

               (3)

               Σύμφωνα με το άρθρο 1 παράγραφος 6 της κοινής θέσης 2001/931/ΚΕΠΠΑ, τα ονόματα των προσώπων, ομάδων και οντοτήτων που περιλαμβάνονται στον κατάλογο πρέπει να επανεξετάζονται τακτικά, προκειμένου να διασφαλίζεται ότι δικαιολογείται η διατήρησή τους σε αυτόν.

               (4)

               Η παρούσα απόφαση παραθέτει το αποτέλεσμα της επανεξέτασης την οποία διεξήγαγε το Συμβούλιο όσον αφορά τα πρόσωπα, τις ομάδες και τις οντότητες έναντι των οποίων εφαρμόζονται τα άρθρα 2, 3 και 4 της κοινής θέσης 2001/931/ΚΕΠΠΑ.

               (5)

               Το Συμβούλιο επιβεβαιώνει ότι οι αρμόδιες αρχές όπως αναφέρεται στο άρθρο 1 παράγραφος 4 της κοινής θέσης 2001/931/ΚΕΠΠΑ έλαβαν απόφαση σύμφωνα με την οποία όλα τα πρόσωπα, ομάδες και οντότητες του καταλόγου έχουν εμπλακεί σε τρομοκρατικές πράξεις κατά την έννοια του άρθρου 1 παράγραφοι 2 και 3 της κοινής θέσης 2001/931/ΚΕΠΠΑ.Το Συμβούλιο αποφάσισε επίσης ότι τα πρόσωπα, οι ομάδες και οι οντότητες έναντι των οποίων εφαρμόζονται τα άρθρα 2, 3 και 4 της κοινής θέσης 2001/931/ΚΕΠΠΑ πρέπει να συνεχίσουν να υπάγονται στα ειδικά περιοριστικά μέτρα που προβλέπονται σε αυτήν.

               (6)

               Ο κατάλογος θα πρέπει να επικαιροποιηθεί και η απόφαση (ΚΕΠΠΑ) 2015/1334 πρέπει να καταργηθεί.

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ο κατάλογος των προσώπων, ομάδων και οντοτήτων έναντι των οποίων εφαρμόζονται τα άρθρα 2, 3 και 4 της κοινής θέσης 2001/931/ΚΕΠΠΑ παρατίθεται στο παράρτημα της παρούσας απόφασης.
   Άρθρο 2
   Η απόφαση (ΚΕΠΠΑ) 2015/1334 καταργείται.
   Άρθρο 3
   Η παρούσα απόφαση τίθεται σε ισχύ την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 21 Δεκεμβρίου 2015.

            Για το Συμβούλιο

            Ο Πρόεδρος

         J. ASSELBORN

      (1)  Κοινή θέση 2001/931/ΚΕΠΠΑ του Συμβουλίου, της 27ης Δεκεμβρίου 2001, για την εφαρμογή ειδικών μέτρων για την καταπολέμηση της τρομοκρατίας (ΕΕ L 344 της 28.12.2001, σ. 93).

      (2)  Απόφαση (ΚΕΠΠΑ) 2015/1334 του Συμβουλίου, της 31ης Ιουλίου 2015, σχετικά με την ενημέρωση του καταλόγου προσώπων, ομάδων και οντοτήτων που υπάγονται στα άρθρα 2, 3 και 4 της κοινής θέσης 2001/931/ΚΕΠΠΑ για την εφαρμογή ειδικών μέτρων για την καταπολέμηση της τρομοκρατίας και σχετικά με την κατάργηση της απόφασης (ΚΕΠΠΑ) 2015/521 (ΕΕ L 206 της 1.8.2015, σ. 61).

      ΠΑΡΑΡΤΗΜΑ

         ΚΑΤΑΛΟΓΟΣ ΤΩΝ ΠΡΟΣΩΠΩΝ, ΟΜΑΔΩΝ ΚΑΙ ΟΝΤΟΤΗΤΩΝ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 1

      I.   ΠΡΟΣΩΠΑ

                  1.

                  ABDOLLAHI Hamed (άλλως Mustafa Abdullahi), γεννήθηκε στις 11 Αυγούστου 1960 στο Ιράν. Διαβατήριο: D9004878.

                  2.

                  AL-NASSER, Abdelkarim Hussein Mohamed, γεννήθηκε στο Al Ihsa (Σαουδική Αραβία), υπήκοος Σαουδικής Αραβίας.

                  3.

                  AL YACOUB, Ibrahim Salih Mohammed, γεννήθηκε στις 16.10.1966 στο Tarut (Σαουδική Αραβία), υπήκοος Σαουδικής Αραβίας.

                  4.

                  ARBABSIAR Manssor (άλλως Mansour Arbabsiar), γεννήθηκε στις 6 ή 15 Μαρτίου 1955 στο Ιράν. Ιρανός και Αμερικανός υπήκοος. Διαβατήριο: C2002515 (Ιράν), διαβατήριο: 477845448 (ΗΠΑ). Αριθ. δελτίου ταυτότητας: 07442833, ημερομηνία λήξης 15 Μαρτίου 2016 (δίπλωμα οδήγησης των ΗΠΑ).

                  5.

                  BOUYERI, Mohammed (άλλως Abu ZUBAIR ή SOBIAR ή Abu ZOUBAIR), γεννήθηκε στις 8.3.1978 στο Άμστερνταμ (Κάτω Χώρες) — μέλος της «Hofstadgroep».

                  6.

                  IZZ-AL-DIN, Hasan (άλλως GARBAYA, Ahmed ή SA-ID ή SALWWAN, Samir), Λίβανος, γεννήθηκε το 1963 στον Λίβανο, υπήκοος Λιβάνου.

                  7.

                  MOHAMMED, Khalid Shaikh (άλλως ALI, Salem ή BIN KHALID, Fahd Bin Abdallah ή HENIN, Ashraf Refaat Nabith ή WADOOD, Khalid Abdul), γεννήθηκε στις 14.4.1965 ή 1.3.1964 στο Πακιστάν, αριθ. διαβατηρίου 488555.

                  8.

                  SHAHLAI Abdul Reza (άλλως Abdol Reza Shala'i ή Abd-al Reza Shalai ή Abdorreza Shahlai ή Abdolreza Shahla'i ή Abdul-Reza Shahlaee ή Hajj Yusef ή Haji Yusif ή Hajji Yasir ή Hajji Yusif ή Yusuf Abu-al-Karkh), γεννήθηκε περί το 1957 στο Ιράν. Διευθύνσεις: 1) Kermanshah, Ιράν, 2) Στρατιωτική βάση Mehran, επαρχία Ilam, Ιράν.

                  9.

                  SHAKURI Ali Gholam, γεννήθηκε περί το 1965 στην Τεχεράνη (Ιράν).

                  10.

                  SOLEIMANI Qasem (άλλως Ghasem Soleymani ή Qasmi Sulayman ή Qasem Soleymani ή Qasem Solaimani ή Qasem Salimani ή Qasem Solemani ή Qasem Sulaimani ή Qasem Sulemani), γεννήθηκε στις 11 Μαρτίου 1957 στο Ιράν. Ιρανός υπήκοος. Διαβατήριο: 008827 (διπλωματικό διαβατήριο του Ιράν), εκδόθηκε το 1999. Βαθμός: υποστράτηγος.

            II.   ΟΜΑΔΕΣ ΚΑΙ ΟΝΤΟΤΗΤΕΣ

                  1.

                  «Οργάνωση Abu Nidal» — «ANO» (άλλως «Επαναστατικό Συμβούλιο Φατάχ» ή «Αραβικές Επαναστατικές Ταξιαρχίες» ή «Μαύρος Σεπτέμβρης» ή «Επαναστατική Οργάνωση Σοσιαλιστών Μουσουλμάνων»).

                  2.

                  «Ταξιαρχία Μαρτύρων του Al-Aqsa».

                  3.

                  «Al-Aqsa e.V.».

                  4.

                  «Babbar Khalsa».

                  5.

                  «Κομμουνιστικό Κόμμα Φιλιππίνων», στο οποίο συμπεριλαμβάνεται ο «Νέος Λαϊκός Στρατός» («NPA») των Φιλιππίνων.

                  6.

                  «Gama'a al-Islamiyya» (άλλως «Al-Gama'a al-Islamiyya») («Ισλαμική Ομάδα» — «IG»).

                  7.

                  «İslami Büyük Doğu Akıncılar Cephesi» — «IBDA-C» («Μέγα Ισλαμικό Μέτωπο των Πολεμιστών της Ανατολής»).

                  8.

                  «Χαμάς», συμπεριλαμβανομένης της οργάνωσης «Hamas-Izz al-Din al-Qassem».

                  9.

                  «Στρατιωτική πτέρυγα της Χεζμπολάχ» («Hizballah Military Wing», άλλως «Hezbollah Military Wing» ή «Hizbullah Military Wing» ή «Hizbollah Military Wing» ή «Hezballah Military Wing» ή «Hisbollah Military Wing» ή «Hizbu'llah Military Wing» ή «Hizb Allah Military Wing» ή «Συμβούλιο της Τζιχάντ» («Jihad Council») —και όλες οι μονάδες που δίνουν αναφορά σε αυτήν, συμπεριλαμβανομένου του Οργανισμού Εξωτερικής Ασφάλειας).

                  10.

                  «Hizbul Mujahideen» — «ΗΜ».

                  11.

                  «Hofstadgroep».

                  12.

                  «Διεθνής Ομοσπονδία Νεολαίας Σιχ» — «ISYF».

                  13.

                  «Khalistan Zindabad Force» («Δύναμη Κομάντο του Χαλιστάν») — «KZF».

                  14.

                  «Εργατικό Κόμμα του Κουρδιστάν» — «PKK» (άλλως «KADEK» ή «KONGRA-GEL»).

                  15.

                  «Τίγρεις για την Απελευθέρωση του Ταμίλ Ιλάμ» — «LTTE».

                  16.

                  «Ejército de Liberación Nacional» («Εθνικός Απελευθερωτικός Στρατός»).

                  17.

                  «Παλαιστινιακή Ισλαμική Τζιχάντ» — «PIJ».

                  18.

                  «Λαϊκό Μέτωπο για την Απελευθέρωση της Παλαιστίνης» — «PFLP».

                  19.

                  «Λαϊκό Μέτωπο για την Απελευθέρωση της Παλαιστίνης — Γενική Διοίκηση» (άλλως «PFLP — General Command»).

                  20.

                  «Fuerzas armadas revolucionarias de Colombia» — «FARC» («Επαναστατικές Ένοπλες Δυνάμεις της Κολομβίας»).

                  21.

                  «Devrimci Halk Kurtuluș Partisi-Cephesi» — «DHKP/C» (άλλως «Devrimci Sol» («Επαναστατική Αριστερά») ή «Dev Sol» («Επαναστατικός Λαϊκός Απελευθερωτικός Στρατός/Μέτωπο/Κόμμα»).

                  22.

                  «Sendero Luminoso» — «SL» («Φωτεινό Μονοπάτι»).

                  23.

                  «Teyrbazen Azadiya Kurdistan» — «TAK» (άλλως «Γεράκια της Λευτεριάς του Κουρδιστάν»).


title: Απόφαση (ΕΕ) 2015/1667 του Ευρωπαϊκού Κοινοβουλίου, της 29ης Απριλίου 2015, σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού για την Ασφάλεια στη Θάλασσα για το οικονομικό έτος 2013

text:
               30.9.2015

               EL

               Επίσημη Εφημερίδα της Ευρωπαϊκής Ένωσης

               L 255/278

      ΑΠΟΦΑΣΗ (ΕΕ) 2015/1667 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ
      της 29ης Απριλίου 2015
      σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού για την Ασφάλεια στη Θάλασσα για το οικονομικό έτος 2013
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

                  —

                  έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού για την Ασφάλεια στη Θάλασσα για το οικονομικό έτος 2013,

                  —

                  έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Ευρωπαϊκού Οργανισμού για την Ασφάλεια στη Θάλασσα για το οικονομικό έτος 2013, που συνοδεύεται από τις απαντήσεις του Οργανισμού (1),

                  —

                  έχοντας υπόψη τη δήλωση αξιοπιστίας (2) η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, την οποία ενεχείρισε το Ελεγκτικό Συνέδριο για το οικονομικό έτος 2013, σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη τη σύσταση του Συμβουλίου της 17ης Φεβρουαρίου 2015 σχετικά με τη χορήγηση απαλλαγής στον Οργανισμό όσον αφορά την εκτέλεση του προϋπολογισμού για το οικονομικό έτος 2013 (05304/2015 — C8-0054/2015),

                  —

                  έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (3),

                  —

                  έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (4), και συγκεκριμένα το άρθρο 208,

                  —

                  έχοντας υπόψη τον κανονισμό (ΕΚ) αριθ. 1406/2002 του Ευρωπαϊκού Κοινοβουλίου και του Συμβουλίου, της 27ης Ιουνίου 2002, σχετικά με τη σύσταση ευρωπαϊκού οργανισμού για την ασφάλεια στη θάλασσα (5), και ιδίως το άρθρο 19,

                  —

                  έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (6),

                  —

                  έχοντας υπόψη τον κατ' εξουσιοδότηση κανονισμό (ΕΕ) αριθ. 1271/2013 της Επιτροπής, της 30ής Σεπτεμβρίου 2013, για τη θέσπιση του δημοσιονομικού κανονισμού-πλαισίου για τους οργανισμούς που αναφέρονται στο άρθρο 208 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (7), και ιδίως το άρθρο 108,

                  —

                  έχοντας υπόψη το άρθρο 94 και το παράρτημα V του Κανονισμού του,

                  —

                  έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Μεταφορών και Τουρισμού (A8-0088/2015),

         1.

            χορηγεί απαλλαγή στον εκτελεστικό διευθυντή του Ευρωπαϊκού Οργανισμού για την Ασφάλεια στη Θάλασσα όσον αφορά την εκτέλεση του προϋπολογισμού του Οργανισμού για το οικονομικό έτος 2013·

         2.

            εκθέτει τις παρατηρήσεις του στο ψήφισμα που ακολουθεί·

         3.

            αναθέτει στον Πρόεδρό του να διαβιβάσει την παρούσα απόφαση, καθώς και το ψήφισμα που αποτελεί αναπόσπαστο μέρος της, στον εκτελεστικό διευθυντή του Ευρωπαϊκού Οργανισμού για την Ασφάλεια στη Θάλασσα, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

               Ο Πρόεδρος

            Martin SCHULZ

               Ο Γενικός Γραμματέας

            Klaus WELLE

         (1)  ΕΕ C 442 της 10.12.2014, σ. 210.

         (2)  Βλέπε υποσημείωση 1.

         (3)  ΕΕ L 248 της 16.9.2002, σ. 1.

         (4)  ΕΕ L 298 της 26.10.2012, σ. 1.

         (5)  ΕΕ L 208 της 5.8.2002, σ. 1.

         (6)  ΕΕ L 357 της 31.12.2002, σ. 72.

         (7)  ΕΕ L 328 της 7.12.2013, σ. 42.


title: Απόφαση του Συμβουλίου, της 3ης Δεκεμβρίου 2012 , για το διορισμό και την αντικατάσταση μελών του Διοικητικού Συμβουλίου του Ευρωπαϊκού Κέντρου για την Ανάπτυξη της Επαγγελματικής Κατάρτισης

text:
               11.12.2012

               EL

               Επίσημη Εφημερίδα της Ευρωπαϊκής Ένωσης

               C 380/5

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 3ης Δεκεμβρίου 2012
   για το διορισμό και την αντικατάσταση μελών του Διοικητικού Συμβουλίου του Ευρωπαϊκού Κέντρου για την Ανάπτυξη της Επαγγελματικής Κατάρτισης
   2012/C 380/02
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τον κανονισμό (ΕΟΚ) αριθ. 337/75 του Συμβουλίου, της 10ης Φεβρουαρίου 1975, περί δημιουργίας Ευρωπαϊκού Κέντρου για την Ανάπτυξη της Επαγγελματικής Κατάρτισης, και ιδίως το άρθρο 4 (1),
   Έχοντας υπόψη την υποψηφιότητα που υπέβαλε στο Συμβούλιο η Επιτροπή στην κατηγορία των αντιπροσώπων των εργοδοτών,
   Εκτιμώντας ότι:

               (1)

               Με την απόφασή του της 16ης Ιουλίου 2012 (2), το Συμβούλιο διόρισε τα μέλη του Διοικητικού Συμβουλίου του Ευρωπαϊκού Κέντρου για την Ανάπτυξη της Επαγγελματικής Κατάρτισης για την περίοδο από 18 Σεπτεμβρίου 2012 έως 17 Σεπτεμβρίου 2015.

               (2)

               Μετά την παραίτηση της κας Karin THAPPER, χηρεύει θέση μέλους του Διοικητικού Συμβουλίου του προαναφερθέντος Κέντρου στην κατηγορία των αντιπροσώπων των εργοδοτών.

         ΑΠΟΦΑΣΙΖΕΙ:
   Άρθρο μόνο
   Το ακόλουθο πρόσωπο διορίζεται μέλος του Διοικητικού Συμβουλίου του Ευρωπαϊκού Κέντρου για την Ανάπτυξη της Επαγγελματικής Κατάρτισης για το υπόλοιπο της θητείας, ήτοι έως τις 17 Σεπτεμβρίου 2015:

      ΑΝΤΙΠΡΟΣΩΠΟΙ ΤΩΝ ΟΡΓΑΝΩΣΕΩΝ ΕΡΓΟΔΟΤΩΝ:

               ΣΟΥΗΔΙΑ

               κ. Tobias ERIKSSON
               Association of Swedish Engineering Industries

      Βρυξέλλες, 3 Δεκεμβρίου 2012.

            Για το Συμβούλιο

            Ο Πρόεδρος

         Ν. ΣΥΛΙΚΙΏΤΗΣ

      (1)  ΕΕ L 39 της 13.2.1975, σ. 1.

      (2)  ΕΕ C 228 της 31.7.2012, σ. 3.